20:14 / 10.02.2018 2850 pdf Ўқиш режими + -\nМуаллимларнинг шарафли вазифаларини адо этиш жараёнида амал қилишлари лозим бўлган одоблари ҳам мавжуд. Уламолар қадимдан бу мавзуга алоҳида эътибор билан қараб, унинг баёнини қилганлар. Қуйидаги сатрларда мазкур одоблардан айримларини келтиришга ҳаракат қиламиз:\nИлмни лозим тутиш, унга муҳаббат қилиш, унга бутун вужуди билан берилиш ва илмини зиёда қилиш учун доимо ҳаракатда бўлиш.\n«...ва: «Роббим, илмимни зиёда қил», дегин» (114-оят).\nЗотан, ҳақиқий олимнинг гапи ишига тескари бўлмайди. Бу гап диний олимларга алоҳида таъкидлидир. Чунки уларнинг асосий вазифаларидан бири кишиларни тўғри йўлга бошлашдир. Бунда эса уларнинг ўзлари гўзал ўрнак бўлишлари шарт.\nАллоҳ таоло Софф сурасида марҳамат қилади:\n«Эй иймон келтирганлар! Нима учун қилмаган нарсаларингизни гапирасиз?! Қилмаган нарсангизни гапиришингиз Аллоҳнинг ҳузурида қаттиқ нафратга қолгандир» (2-3-оятлар).\nИмом Бухорий раҳматуллоҳи алайҳи ривоят қилган ҳадисда Набий алайҳиссалом дейдилар: «Қиёмат куни бир киши дўзахга келтириб ташланади, шунда қорнидаги нарсалар ташқарига отилиб чиқади, у дўзахда ўз қорнидан чиққан нарсалар атрофида худди тегирмонни айлантирадиган эшак сингари айланиб юради. Дўзахийлар уни ўраб олиб: «Эй Фалончи, сенга нима мусибат етди? Бизга амри маъруф, наҳйи мункар қилган эдинг-ку?» дейишади. Шунда у: «Сизларни яхшиликка чорлар эдим-у, ўзим қилмас эдим, ёмонликдан қайтарар эдим-у, ўзим қилардим», дейди».\nИлми зиёда бўлган сари Аллоҳ таолодан қўрқиши ва маърифати зиёда бўлган сари Аллоҳ таолога хушуъcи ортиб бориши керак.\n«Аллоҳдан бандалари ичидан фақат олимларигина қўрқарлар» (28-оят).\nАли розияллоҳу анҳу дедилар: «Икки киши умуртқамни синдирди. Илмига амал қилмаган олим ва ибодатга берилган жоҳил».\nТаълим берувчининг дунёнинг ҳою ҳавасидан устун туриши.\n«Уларни синаш учун дунё ҳаётининг кўрки қилиб, айримларини баҳраманд қилганимиз нарсаларга кўзларингни тикма. Роббингнинг ризқи яхши ва боқийдир» (Тоҳа сураси,131-оят).\nҲасандан ривоят қилинади: «Ким илмни ирода қилса-ю, сўнг дунёга ҳирси зиёда бўлиб кетса, Аллоҳдан узоқлашиши зиёда бўлур».\nБарчага бирдай тавозели бўлиш.\nБунинг учун талабаларга шафқатли бўлиш, уларга таълим беришда шошилмаслик, талабаларга ўз фарзандидек қараш, уларнинг жоҳиллигини ва жафосини кўтариш, уларни жаҳолат зулматидан илм нурига олиб чиқишга уриниш, ҳожатларини фаҳмлаш ва ҳолатларини ҳисобга олиш, савобларига жавоб бериш, юзларига кулиб боқиш, қалбларини улфат қилиш, улар учун вақт сарфлаш каби ишларни бажариш талаб этилади.\n«Ва сенга эргашган мўминларга қанотингни пастлат» (215-оят).\nЯъни «Улар билан юмшоқ муомалада бўл, уларга меҳрибонлик кўрсат, тавозели бўл». Дарҳақиқат, Расули Акрам соллаллоҳу алайҳи васаллам мўминларга шундай муомалада бўлганлар.\nТаълим беришга ихлос қилиш.\nБунда таълимни одамлар фойдасига ишлатишда Аллоҳ таолонинг розилигини кўзлаш керак.\n«Эй Аллоҳнинг Расули, ҳаммажлисларимиздан қай бири яхши?» дейилди.\n«Кўриниши сизга Аллоҳни эслатадиган, гапи амалингизни зиёда қиладиган ва амали сизга охиратни эслатадиган киши», дедилар».\nИлмни мустаҳкам эгаллаш.\nУнинг нозик жойларигача ва мағзигача етиб бориш. Илмнинг бир қисми ёки қобиғи билангина кифояланиб қолмаслик зарур.\nҲилм, виқор, шошмаслик ва бағрикенгликни лозим тутиш.\nЗотан, бу сифатлар илмнинг зийнатидир.\nЖоҳилларнинг жафосига, ҳасадчиларнинг ҳасадига, бўҳтончиларнинг иғвосига ва душманларнинг адоватига сабр қилиш.\n«Бас, азиймат соҳиби бўлган расуллар сабр қилгандек, сабр қил, уларга (азоб етишига) ошиқма!» (35-оят).\nИлмни талаб қилувчиларга керагича бериш.\nУндан бирор нарсани беркитиб қолмаслик ҳам таълим берувчининг асосий вазифаларидандир.\n«Ким бир илмдан сўралса-ю, бас, у ўшани яширса, қиёмат куни Аллоҳ уни оловдан бўлган юган билан юганлайди», дедилар».\nҲужжатни эътибор билан тинглаб, қабул қилиш.\nБунда хусуматчидан бўлса ҳам, ҳаққа бўйин эгиш, хатони тан олмасликдан четда бўлиш талаб этилади.\nИлмни уни талаб қилувчининг фаҳмлаш қобилиятига қараб бериш.\nУстозлар таълим беришда инсоннинг ақли етмаган нарсадан четлаб ўтишини ҳисобга олишлари, паст даражадан бошлаб аста юқорилаб боришлари даркор.\nИчи ва ташининг гўзал бўлишини таъминлаш.\nЯхши билмаган, ўзлаштирмаган ва охирига етмаган масалаларда ўзича ҳукм чиқармаслик.\nБунда билмаган нарсаларини биладиганларга ҳавола қилиш, билмаганини «билмадим» дейишдан тортинмаслик мақбулроқ.\nТалабаларга берган илмини миннат қилмаслик.\nЗотан, бундай қилиш амални ҳабата қилади. Талабаларга ўз мартабасининг кўтарилишига сабаб бўлувчи шахслар сифатида қарашга интилмаслик лозим.\nМуаллимнинг одобларидан яна бири ўзи мутахассис бўлган илмдан бошқа илмларни қораламасликдир.\nҲақиқий олим талабаларни барча фойдали илмларга тарғиб қилади. Ҳамма дарсларни бирдек ўзлаштиришга чорлайди.\nМуаллим ўз талабасини қўлига топширилган омонат дея билиши зарур.\nҲақиқатдан ҳам ҳар бир талаба ота-онаси ва жамият томонидан устознинг қўлига топширилган буюк омонатдир. Бу борада устознинг зиммасига улкан масъулият юклатилган бўлади. Устоз талаба шахсиятининг шаклланиши, фикрларининг ўсиши, нафсининг тарбияланиши, илм олиши, маърифат ҳосил қилиши каби бир қанча ўта аҳамиятли нарсаларда масъулдир.\nМуаллим талабаларига гўзал инсоний сифатларда, одоб-ахлоқда, илм-маърифатда, муомалада, ҳаётнинг барча соҳаларида жонли намуна бўлиши лозим.\nТаълим берувчи устоз риоя қилиши лозим бўлган одобларнинг асосий қисми мана шулардир.\n20:08 / 10.02.2018 3532\n22:35 / 10.02.2018 4151\n26429 05:00 / 16.02.2017\nБолажонларга мактуб (4)\nТЎРТИНЧИ САБОҚКИТОБЛАР ҲАҚИДААссалому алайкум, менинг асалқанд фарзандларим Бугун сизларга Аллоҳнинг китоблари ҳақида сўзлаб бераман. Диққат билан қулоқ давоми...\n1708 05:00 / 15.02.2017\n2185 05:00 / 16.02.2017\n1924 05:00 / 16.02.2017


Самарқанд вилоятида куйдирги тарқалгани ҳақидаги хабарга...\n14.10.2021 19:19 0 2067\nҚайд этилишича, вазият Давлат ветеринария қўмитасида ташкил этилган махсус штаб томонидан ўрганилган. Олинган намуналар Республика ҳайвонлар касалликлари ташхиси ва озиқ-овқат маҳсулотлари хавфсизлиги давлат маркази лабораторияларида синовдан ўтказилди. Уларда касаллик қўзғовчилар топилмаган.\nТаъкидланишича, 2020 йилда Сибир ярасига қарши 36,7 млн, 2021 йилда эса 26,4 млн бош чорва профилактик эмлашдан ўтказилди.\nЙил охирига қадар иммунитет фаоллиги якунига етадиган 10 млн.дан ортиқ қорамолда профилактик эмлаш ўтказилган.\nЙил бошидан бери эски ўчоқлар ҳамда касаллик аломатлари аниқланмаган 84,1 минг бош йирик шоҳли чорва ва қўйлар терисидан 3021 та намуна текширилди, дейилади хабарда.\nСамарқанд сибир яраси


Солиқ тўламаган солиқчилар - Жамият - PressNews.uz\nБош Саҳифа / Жамият / Солиқ тўламаган солиқчилар\nСолиқ тўламаган солиқчилар\nҚўшилди: 13 апрел 2017 13:00\nХалқ орасида босар-тусарини билмай қолган, димоғдор инсонларга нисбатан “Ўзи хон, кўланкаси майдон” деган ибора қўлланилади. Жасур Шодмоновнинг (исм-фамилиялар ўзгартирилган)ҳам ўзини хондай тутишига бир қанча сабаблар бор эди, қолаверса, унинг соясига салом бериб, манфаат кўраётганлар сони ҳам кам эмасди. Вилоят Давлат солиқ бошқармасида 2012 йил май ойидан 2016 йил апрел ойига қадар солиқ органларида хавфсизлик ва коррупцияга қарши курашиш бўлими бошлиғи лавозимида ишлаб келган Жасур Шодмонов зиммасига юклатилган масъулиятли вазифани бажаришдан кўра ўз шахсий манфаатларини устун қўяди, янаям аниқроғи, енг учида иш битиришни одат қилиб олади. Кимсан, фалон жойнинг раҳбари, деган таърифнинг ўзиёқ унинг оёғини ердан узилишига сабаб бўлганди. Қолаверса, таниш-билиш, қариндошлар орасидаги мавқеи, обрўсини амалдаги иши билан боғлиқ, деб биларди. Оқибатли куёв шу тарзда қариндошларига ёрдам қўлини чўза бошлайди.\nҲайитқуловлар оиласини Гурлан туманида кўпчилик таниши табиий. Боиси анча йиллардан буён тадбиркорлик фаолияти билан шуғулланиб келаётган оила аъзолари “Тадбиркор” ва “Туркистон” хусусий фирмалари ҳамда “Гурланкиновидео” МЧЖи орқали бизнес ишларини йилдан йилга кенгайтириб, аҳолига турли хил хизматларни кўрсатиб келаётган эдилар.\n“Туркистон” хусусий фирмасининг асосий иш фаолияти нефть маҳсулотларини савдоси, шаҳар ва шаҳарлар аро йўловчи ташиш фаолияти билан боғлиқ бўлса, “Гурланкиновидео” МЧЖ маънавий-маданий дам олиш объекти сифатида фаолият юритиши учун инвестиция киритиш шарти билан ноль қийматда берилган эди, аммо бинода бунинг мутлақо аксини кўриш мумкин, яъни, бино тадбиркорларга ижарага берилиб, ёнида автомобиллар тўхташ жойи ташкил қилинган. Хизмат кўрсатишдан тушган пуллар эса назорат касса машинасига кирим қилинмаган. Бу ўз-ўзидан пуллар банк муассасаларига топширилмаганлигини кўрсатади. Хизматлар ва тушумлар бирламчи бухгалтерия ҳужжатларида қайд этилмасдан даромад эгасига етиб бораверган. Хўш, нега бу ҳолатга кўз юмилган? Вақтида тегишли ташкилотларга ҳужжат тақдим этиш, солиқ тўлаш каби мажбуриятларни бажармаган фирма ва жамият раҳбарларини ким паноҳига олган? Албатта, Саидбек Жавлонов! У солиқ ходимларига яқин қариндошларига тегишли бўлган фирма ва жамиятнинг ноқонуний фаолиятини фош қилмаслик, ҳисоб рақамларидаги пул айланмаларини тўхтатмаслик, режадан ташқари текширувларга туширмаслик каби оғзаки топшириқларни бериб, амалдаги раҳбарлари бошқа бўлган хусусий фирма ва корхоналарнинг фаолиятини мунтазам назорат қилиб боради. Бунга биргина мисол, “Тадбиркор” хусусий фирмаси 2010 йил январ ойида солиқ органлари ходимлари томонидан ўтказилган тафтиш якунига кўра 587 миллион 129 минг 300 сўм миқдордаги молиявий жаримага тортилади. Жаримани тўламаслик мақсадида фирма раҳбарлари апелляция шикояти билан судга мурожаат қилишади, иш қайта кўриб чиқилади, бироқ, ўзгаришсиз қолдирилади. Саидбек Жавлонов ҳамда Олмосбой Ҳайитқуловларнинг нима қилиб бўлсаям бир йўлини топиш керак, деган уринишлари бекор кетмайди. Жаримани тўламаслик учун фирмани қасддан банкрот ҳолатига олиб келиш мақсадида фирма раҳбари Расулбек Ҳайдаров, бош ҳисобчи Фурқат Ғаниевлар билан биргаликда жиноий режа тузишади. Фирманинг солиқдан қарздорлиги йўқлиги тўғрисидаги маълумотномани олишиб, нотариал идорага тақдим этишади ҳамда фирма балансида турган 10-сонли ҳамда 54-сонли автомобилларга ёқилғи қуйиш шаҳобчаларини “Туркистон” хусусий фирмасига ҳадя қилишади. Кейинчалик Жавлоновнинг саъй-ҳаракатлари билан “Тадбиркор” хусусий фирмаси балансида бўлган умумий ер майдони 2510,0 кв.метр бўлган савдо ва хизмат кўрсатиш шаҳобчаларини “Олмос Ҳайитқулов” фермер хўжалигига ҳадя этишади. Бу ишлардан кейин фирмани банкрот деб топиш учун Гурлан давлат солиқ инспекцияси орқали хўжалик судига ариза билан мурожаат қилишади. Суд томонидан бу ишга суд тугатувчи бошқарувчиси Ғанижон Машарипов тайинланади.\nЎзаро келишув асосида иш кўрган Ғ.Машарипов вазифасига сидқидилдан ёндошиш ўрнига Саидбек Жавлонов ҳамда фирма раҳбари Расулбек Ҳайдаров, бош ҳисобчи Фурқат Ғаниевлар илтимосини бажаришни афзал деб билади, яъни, шу тарзда фирма банкрот деб топилишига эришилади.\nБу ишда қўлимиз баланд келди, деб ўйлаган гуруҳ аъзолари навбатдаги режаларини ҳам амалга ошира бошлашади. Бу ишда уларга Гурлан туман Давлат солиқ инспекциясида жисмоний шахсларга солиқ солиш бўлими бошлиғи лавозимида ишлаб келган Икром Ҳайитқулов кўмаклашади. Аслида Икром Ҳайитқулов ҳам бу оилага бегона эмасди. Ҳайитқуловларга, яъни, ўзларига тегишли бўлган хусусий фирма ҳамда масъулияти чекланган жамиятга раҳбарлик қилганлар қоғозда бошқаю, амалда бошқа бўлган. Икром Ҳайитқулов ҳамда Саидбек Жавлоновларнинг солиқ тизимида ишлашлари фирма фаолиятини бошқаришда қўл келади. Солиқ ва бошқа мажбурий тўловларни тўламаслик, ноқонуний бойлик орттириш мақсадида куёви Саидбек Жавлонов, қариндоши Жавлон Сайитметов ва танишлари Расулбек Ҳайдаров ҳамда Фурқат Ғаниевларнинг ёрдамидан фойдаланган Икром Ҳайитқулов даромад олишнинг турли йўлларини излаб, топганларини амалда қўллай бошлайди. Аниқ далилларга тўхталамиз. “Гурланкиновидео” МЧЖга туман ҳокими қарори асосида 200 кв метр ер ажратилган бўлса-да, амалда 2479,0 кв метр ер майдонидан фойдаланиб келган устамон тадбиркор ўтган йиллар мобайнида жами 254 миллион 439 минг 300 сўмлик солиқ тўловларини тўлашни гўёки унутади. Аслида маданий ҳордиқ чиқаришга мўлжалланган бино эса бир қанча тадбиркорларга ижарага берилиб, ҳужжатларда солиқ тўловларини камайтириб кўрсатилганлиги сабабли ягона солиқ тўловлари учун жами 53 миллион 689 минг 700 сўм миқдоридаги маблағ ҳам тўланмайди. Қонунчиликдан яхши хабардор бўлган, ўзлари айнан солиқ соҳасида ишлаётган қариндошларнинг бу каби қилмишлари ёқилғи қуйиш шаҳобчаси фаолияти билан ҳам боғлиқ эди. Бензин ёқилғисини вақтида олиш учун унга Транспортдаги ИИБ Республика темир йўлларида нефть маҳсулотлари ташилишини кузатиш бўйича алоҳида милиция батальони Урганч темир йўл бекатига хизмат кўрсатиш бўйича бешинчи отряд милиционери лавозимида ишлаган Шокир Мансуров беминнат кўмакчи бўлади. Вақтида бензин ёқилғини етказиш учун Икром Ҳайитқуловдан 1200 АҚШ доллари миқдоридаги пулни пора тариқасида олган Мансуров кейинчалик яна 800 АҚШ доллари сўрайди, аммо бу гал ўйлагани амалга ошмайди.\nПУЧГА ЧИҚҚАН РЕЖА\nБу вақтда унга сўралган миқдордаги пулни бериши керак бўлган Икром Ҳайитқуловнинг ўзи қўл остидаги ходимларидан пора олган маҳали қўлга тушади.\nЎша вақтда меҳнат таътилида бўлган Икром Ҳайитқулов, дам олиш ўрнига яна пул топишни ўйлайди. Вилоят Давлат солиқ бошқармасига ҳисоботларни топшириш баҳонасида ходимларнинг ҳар бирига эллик минг сўмдан пул йиғишни топширади, бироқ, бугунги кунда ҳисобот топшириш электрон почталар орқали ягона база тизимида амалга оширилишини ҳисобга олмайди. Эътибордан четда қолдирган бу ҳолат, қолаверса, очкўзлик балоси охир-оқибат уни чоҳга қулатади.\nБОЙГА БАЛО УРАРМИДИ?!\nҲайитқуловларнинг шу тарзда давом этган тадбиркорлик фаолиятидан давлат манфаатига етказилган зарарлар миқдори ошиб бораверади. Эшик қоқиб ҳеч ким келмаса, ишингни биров текширмаса, топганинг ўзингники бўлса, ҳатто мушугингга биров пишт демаса бундан ким ҳам севинмайди. Дарвоқе, бу эркаликдан янада талтайган Саидбек Жавлонов бошқа тадбиркорлар фаолиятига ҳам ўз таъсирини ўтказа бошлайди. 2014 йил ноябрь ойида тадбиркор Б.Нормуродовдан қиммат нархдаги эркаклар устки кийимини олган Жавлонов пулнинг маълум қисмини беради, холос. Йўл транспорти ҳодисаси натижасида йиртилган устки кийимини Туркия давлатига борганида тўғрилатиб келганлиги учун яна шу тадбиркордан 100 АҚШ доллари миқдорида қарздор бўлган Жавлонов нимагадир ҳисоб-китоб қилишни эсдан чиқаради. Йўл транспорти ҳодисаси рўй берганидан “Ласетти” русумли автомашинасини Ўриновга сотиб юборган Саидбек Жавлонов пулини оладию, машинани янги эгасининг номига ўтказишдан ўзини олиб қочади. Бу каби ҳолатлар яна бошқалар билан ҳам рўй беради.\nБУНИСИ ҲАЛИ ҲОЛВА...\nЖиноий гуруҳ аъзолари томонидан амалга оширилган ишлар натижасида уларнинг чўнтаклари қаппаяди. Ноқонуний йўллар билан орттирилган даромадларни шахсий эҳтиёжлари учун сарфлашади. Шу тарзда жумладан, биргина фирма ва жамият бухгалтерия ҳужжатларида солиқ солинадиган объектлар тўлиқ кўрсатилмагани ҳамда камайтириб кўрсатилганлиги оқибатида жами 716 миллион 976 минг 300 сўм миқдордаги мажбурий тўловлар тўланмайди. Бу маблағларга эса иккита шоли тегирмони, бир нечта автомашина сотиб олинади. Жиноий шериклар 2013-2015 йиллар ҳамда 2016 йилнинг биринчи чорагида бензин ёқилғиларини фирмага қарашли шаҳобчаларда сотмасдан, ноқонуний равишда қўлда сотиб келаётган шахслар ёрдамида сотиб, жами 3 миллиард 916 миллион 76 минг сўм нақд пулларни назорат касса машиналарига кирим қилишни эсдан чиқарса, жамият биноси ижарасидан тушган жами 112 миллион 19 минг 600 сўм пулларни жиғилдонга уришади. Хуллас, гапирсак гап кўп, аммо бу ишнинг натижаси жавобсиз қолмади. Ушбу ҳолат жиноят ишлари бўйича Хоразм вилоят судида кўриб чиқилиб, судланувчиларга нисбатан тегишли тартибда маълум муддатга озодликдан маҳрум қилиш ҳамда аҳлоқ тузатиш ишлари жазоси тайинланди.\nҲаётда бирон бир нарсага эришиш осон эмас, лекин уни бир зумда қўлдан бой бериш мумкин. Қилган ишимизни тўғри баҳолай олиш ва хатони тушуна билиш умрни беҳуда сарфлашдан сақлайди, лекин йўл қўйган хато учун қонуний жавобгарлик ҳам борлигини унутмаслигимиз лозим. Хизмат фаолиятининг асосини ташкил этган коррупцияга қарши курашиш ўрнига ўзи қинғирликка қўл урган Саидбек Жавлонов ҳамда хизмат мавқеидан фойдаланиб, ходимларидан “солиқ” ундиришга уринган Икром Ҳайитқуловнинг бу қилмишларини танганинг ҳар иккита томонини кўргандаям оқлаш ноўрин.\nҚилмишларидан пушаймон эканлигини билдириб, энди ҳалол яшашга ваъда бераётган собиқ “солиқчи”лар ҳар бир хатти-ҳаракат учун қонуний жавобгарлик борлигини ўз вақтида англаб етганларида эди, бу ҳолатга тушишмасди. Берилган ваъданинг ҳам ўз қиймати бор, қачонки у бажарилсагина ўз номини оқлайди, бўлмаса қуруқ гапдан фарқи қолмайди...\nСардор Тоганов, жиноят ишлари бўйича\nХоразм вилоят суди судьяси


Ўзбекистонда президент исмини қўйганлар алоҳида сийланадими? | Fayzbog.uz\n31.12.2017 / Маъмурият /\nБу шикоятга муносабат билдирган Ўзбекистон Меҳнат ва аҳолини ижтимоий муҳофаза қилиш вазирлиги мулозими ёрдам ҳаммага бирдай берилиши кераклигини айтди. «Бу президентнинг исмини қўйибди, ёрдам бериш керак, деган гап йўқ. Мамлакат қонунчилигига кўра, ҳар бир янги туғилган болага икки ёшгача ота-онасини даромадидан келиб чиқиб моддий ёрдам берилади», — деди у.\nФайзбоғ қўйни калласи бўлгандан кейин тафаккур йўқ хар нарсани ёзвурасларда.


Хозирги вақтда: 16 окт 2019, 16:42\nПост Савол » 13 март 2017, 16:05\nАссалому алайкум! Менинг динимизга оид саволим бор эди. Саволим шуки, мен чет элда ҳалол ишлаб 1.5 йил ичида Аллоҳга шукрлар бўлсинки, янги машина олдим. Шунга хаёлимга закот бериш келиб қолди. Шу машинамга ҳамда шу йил мобайнида ишлаб топган пулимга закот берсам бўладими? Ва кимга? Неча пул? Пулни фоллерда берсам бўладими? Ва қай тартибда берилади? Менинг бир холам борлар, у кишининг умр йўлдошлари йўқ. Битта ўғиллари бор, ўзлари ногиронлар, тикувчилик қилиб, пенсия олиб, оилани ўзлари юритадилар. Лекин яшашлари яхши, ҳамма нарсалари бор. Фақат юқорида айтиб ўтганларим камчилик томонлари. Шунга, шу холамга закот берсам бўладими? Илтимос, Аллоҳ рози бўлсин сизлардан, саволимга тўлиқ жавоб берсангиз хурсанд бўлардим, билмаганим сабабли жуда қийналиб кетдим. Закот бераман деб хато қилиб қўймай деган мақсадда сизларга мурожаат қилдим. Жавоб учун олдиндан раҳмат!\nПост Одинахон Муҳаммад Юсуф » 13 март 2017, 16:05\nВа алайкум ассалом. Ҳожатингизга ишлатаётган машинангиздан закот бермайсиз. Топган ва тўплаган пулларингиз нисобга етса, қирқдан бирини закот қилиб берасиз. Нисобнинг миқдори ҳар йили ўзгариб туради. Уни масжидларда эълон қилишади. Қайси пул бирлигида беришингизнинг аҳамияти йўқ. Холангиз закотга қодир бўлмаса, закотни у кишига берсангиз, нур устига нур бўлади. Валлоҳу аълам.


Тошкентда концерт берган Тото Кутуньо "Ялла"нинг "Чойхона"сини куйлади (ВИДЕО) / Ўзбекистон янгиликлари, энг сўнгги хабарлар\nТошкентда концерт берган Тото Кутуньо "Ялла"нинг "Чойхона"сини куйлади (ВИДЕО)\n25 ноябр 2016, 11:27 2255 кўрилди\nПойтахтимиздаги "Ўзбекистон" халқаро анжуманлар саройида италиялик машҳур хонанда ва бастакор Тото Кутуньонинг концерти бўлиб ўтди, деб хабар беради MyDay нашри.\nЮртимизда давом этаётган "Олтин куз" халқаро санъат фестивали доирасида меҳмон бўлган Тото Кутуньо созандалари билан бирга жонли концерт тақдим этди. Хонанда мухлислари олқиши остида саҳнага чиқди ва Serenada қўшиғи билан концерт дастурини бошлади.\nКонцертда хонанданинг хит қўшиқларидан бўлмиш L'Italiano, халқ тилида кўпроқ "Лашата ми Кантаре" бўлиб танилган қўшиқ зал жўрлигида ижро этилди. Шунингдек, бастакор сифатида Адриано Челентано ва Жо Дассен каби хонандаларга ёзиб берган қўшиқларни - "Вақт ўтмоқда", "Аморе" ва бошқаларни ҳам куйлаб берди.\nЭнг қизиғи, Тото Кутуньо "Сато" гуруҳи ва Тоир Қўзиев билан биргаликда "Ялла" ансамблининг "Чойхона" қўшиғини ижро этди. Италян хонандаси мазкур қўшиқни бир кеча давомида ёдлаб олганини айтди.\nФото ва видео: MyDay\n05 декабр 2016, 15:04\nҚўшиқни жонли ижро қилганига ҳам қойил қолиш керак..... ГУЛИХОН


Кучли мухолифат давлат ва хукумат учун керак - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nСаидакром Саидали - Кучли мухолифат давлат ва хукумат учун керак\nХамма хам сиёсатчи бўлишга кобил эмас,\nЛекин уларнинг ишларини бахолашга кодир.\nЎзбекистон оммавий ахборот воситаларида ислохотлар тўгрисида кўп гапириладиган бўлиб колди. Эмишки, иктисод сохасида, медицина, таълим, матбуот, конунчилик, мудофаа, борингки, хаётнинг хамма сохасида ижобий янгиликлар хар кун тадбик килинмокда. Халкнинг турмуши яхши. Онда-сонда учраб турадиган савияси паст, ялков (эътибор килинг: порахўр эмас, зўравон эмас) рахбарларгина кўнгилни сал хира килади холос. Шунга ўхшаш жузъий камчиликларни тузатиб, тез орада буюк келажакка эришамиз.\nFирт ёлгончилик-ку бу!\nЎзбекистонда халкнинг, мамлакатнинг эртаси тугул, бугунини ўйлашга кодир рахбарни хозирча кўргани йўк. Совет замонидан мерос колган озгина потенциал куввати, табиат бойликларини, одамларнинг яхши хаётга ишонч ва интилишларини суиистеъмол килиб, аникрок ифодаласак, зинапоя килиб, яшаб келаётган хукумат мамлакатни вайронага айлантирди.\nАлданиб, дахшатли чох ёкасига келиб колган халк кай томондан нажот кутишини билмай хайрон бўлиб турибди. Жамиятни мавжуд хавфли вазиятдан фукоролар урушисиз олиб чикишга амалдаги хукумат кобил эмас. Чунки, бу хукумат хокимият тепасига келган дастлабки йилиданок (1991-92) катагон йўли билан мухолифатни яксон килиб, тоталитар режим ўрнатди. Диктатура ўз котилини ўзи яратди. Ва бу котил унинг ўзи. Ўзбекистон хукумати ўзи юритган сиёсатининг курбони бўлиб турибди ва уни бу кисматдан асраб колувчи куч йўк. Сабаби, республикада ўзини сувдаги баликдек эркин сезаётган коррупция жамиятни хам, давлатни хам ялонгоч ва мажрух килиб кўйди.\nЭнди Ўзбекистонда алохида-алохида хал килинадиган муаммолар колмади. Мамлакат, бамисоли, 448 минг квадрат километрли улкан худуди билан, 24 миллон халки билан, жонли ва жонсиз табиати билан, моддий ва маънавий мулки билан - бутун вужудини фасод камраган беморга айланди. Билиб-билмай, ўринсиз ичилган дорилар, нўноклик билан пала-партиш килинган муолаажалар касалликни зўрайтириб юборади.\nПарламент кабул килаётган конунлар самара бермаяпти. Хатто икки парламентлик хам янглиш сиёсатнинг махсули эканлиги кўриниб боряпти.\nПрезидентнинг хар бир фармони ва хукуматнинг хар бир карори эълон килингандан кейин, мамлакатда ижтимоий ахвол бир погона тубанга тушиб бормокда. Худди йўлини йўкотиб боткокликнинг ўртасига келиб колгандекмиз. Хар бир харакат боткоклик каърига гарк бўлишга олиб келиши мумкин. Бундай вазиятда, хатто, йўталиш хам хавфли.\nТасаввур килаяпсизми?! Ахволни тузатиш учун килинган хар бир харакат тескари реакция бермокда. Бахслашмокчимисиз? Мархамат.\nОхирги тўрт-беш ой ичида кўйилган иккита «кадам»нинг натижаси: майда тижоратчилар синди; фермерлар хонавайрон бўлди. Ислохатларга карши кучли иммунитет хосил килган коррупциянинг зирхи мустахкам. Хукуматнинг ахволни тузатишга каратилган хар бир зарбаси парча-парча бўлиб халк бошига ёгилмокда.\nБу аянчли ахволдан чикиш мумкинми?\nХўш, нажот каерда?!\nЎзининг ноинсоний сиёсатини амалга ошириш учун, хукумат софистик-ёлгончилик, кўзбўямачилик йўлини танлади. Битта одамни, ё бир гурухни алдаш мумкин. Халкни узок вакт алдаб туриб бўлмайди. Тоталитар тузум, бу холда вакти-вакти билан репрессив машинага «газ бериб» туради. Бунга бахона топиш кийин эмас. «Гиёхфуруш», конуний хукуматга карши «исёнчи» тамгаларини ёпиштириш милиция ва хавфсизлик хизмати ходимларига писта чакишдек осон нарса бўлиб колди. Террорчилик сахналарини ташкил килиш хам «зўр самара» беради. Сиёсий уйгок, ижтимоий фаол, иймонли ва жасур фукоролар киргин килинади.\nАдолат оёк ости бўлган мамлакат хеч качон озод ва обод бўлиши мумкин эмас. Собик совет режимига ўхшаб, чегараларни ёпиб олиб, ичкаридан ва ташкаридан душманларни излаймиз. Кўшни мамлакатлар, кардош миллатлар, кариндош халклар билан ёвлашамиз. Ўртада девор куриб, юз кўрмас бўламиз. Чегараларда кўшин тўплаймиз.\nБундай хол дунё сиёсатида хакамлик даъвосини килаётган Америка, Англия, Россия каби давлатларнинг, БМТ, ЕХХТ каби халкаро ташкилотларнинг эътиборидан четда колмайди, албатта. Инсоний ва фукоролик хак-хукуклари поймол бўлган халкнинг жунбушга келиши, яна бир нотинч регионнинг пайдо бўлиши, тараккиёт тарафдорларини жиддий ташвишга солади. Лекин, минг афсуски, АКШ, Япония, Корея каби ўзига тўк мамлакатлар республикада турли сохада кенг фаолият юритишларига карамай, халокатга якин вазиятимизга кўз юммокдалар. Демак, уларни хукуматимиз юргизаётган сиёсат хозирча каноатлантирмокда.\nЛекин биз эртани, уларнинг фикри ва муносабати ўзгаришини кутиб туриш имкониятига эга эмасмиз. Ўзбекистон кун сайин сўлиб бормокда. Бойликлари талон-тарож бўлмокда. Одамларнинг силласи куриб, генетик инкирозга юз тутмокда. Табиати кайта тикланмас талафотларга учрамокда.\nКудратли давлатлар, халкаро ташкилотлар жим. Хозирча томошабин. Нари борса кузатиш билан чекланмокдалар. Аммо, бу бизни каноатлантирмайди. Биз фахрли ўтмишда, ё «буюк келажак»да яшамаяпмиз. Биз аянчли ва тахликали бугунда яшаяпмиз. Ўз давримизнинг тарихда кандай бахоланишига хам жавобгармиз. Бугун учун масъулмиз.\nАммо нажот каерда?\nНажот борми ўзи?\nАлбатта! Авваламбор, нажот Аллохдан.\nХадисда айтилишича, Аллох хар халкка ўзига муносиб рахбарни раво кўради. Аввало, Аллохнинг хайри, инояти ва рахматига эришишимиз зарур. Одил, фозил рахбарларга муносиб халк бўлишимиз керак.\nАммо, Аллохдан баракат, биздан харакат!\nХўш, биз ўзимиз нима килмокдамиз ва нималар килишимиз керак.\nХар бир одам ўзининг инсонлик ва фукаролик хукукини билса ва уни химоя килишга харакат килса, кимнинг хадди бор, уни мажбурлаб пахта даласига хайдашга, ишлатиб маошини ўз вактида бермасликка, гунохсиз ўгил-кизларини камашга, бемисл кийнокларга дучор килишга, моддий ва маданий бойликларини талон-тарож ва исроф килишга?!.\nКуллар ва миршаблар жамиятидан – хукукий демократик жамиятга кай йўл билан ўтамиз?\nТоталитар режим ўрнатилган жамиятда хукукий тарбияни ким беради? Албатта хукумат эмас. Мамлакатимизда хак сўзни айтмокчи бўлган хар бир киши мухолифат позициясида туришга мажбур. Хукуматда лаганбардорлар ва маддохлар эса керагидан кўп мартадан ортик.\nАна шу мухолифат хозир кай ахволда?\nМухолифатнинг асосий кучи бўлмиш «Бирлик» халк харакати хукуматнинг тазёиклари ва унинг ичига КГБ тарафидан жойлаштирилган «вируслар» туфайли катта талафотга учради.\n1989 йилда атак-чечак килаётган «Бирлик»дан «Эрк» партияси тарафдорлари ажралиб чикиши эндигина куртак ёзиб келаётган демократия ва озодлик учун берилган зарба булди. «Эрк» тугилиши баробарида бирданига икки фронт очилиб улар ўртасида кураш бошланди. «Эрк» раисининг ўша пайтда Каримов телевидениеси оркали чикиш килиб: «Бирликда дордан кочган Москва тарафдорлари колди», деган сўзларини эшитиб, унинг асосий душмани «Бирлик» эдими ёки КПСС эдими, деб ўйлаб колиш табиий.\nХар калай «Эрк»нинг лидери жилови нотўгри тортилган тойчокдек гижинглаб, хар томонга талпиниб юриб пешонаси деворга так этиб текканда, аллакачон кеч бўлганини тушунди. Бу 1992 йил эди.\nКейинги ўн йил ичида «Бирлик» ва «Эрк» бир-бирига якинлашишига уринишлар бўлди. Бунга сабаб, демократия билан реакция ўртасида кучлар нисбати кескин ўзгарди. Ўзбекистонда на капиталистик ва на социалистик – «алламбало» тузум ўрнатилди. У ўз хукмронлигини мустахкамлаб олди. Афсуски, мухолифат ичида бирлашиш учун бир томондан узатилган кўл доим муаллак колди. «Эрк» лидери хар сафар жўяли-жўясиз бахоналар билан ўзини олиб кочмокда.\nЛекин мен биладиган жуда кўп «Эрк» аъзолари «1989 йилдаги бўлиниш – душман тегирмонига сув куйган хато бўлган экан. Биз айри-айри юрмасдан, умумий ракиб – демократик тараккиёт душмани бўлган хозирги режима карши биргаликда харакат килишимиз зарур» деган катъий фикрга келганлари хозирги даврнинг реаллигидир. Сиёсий мухолифат хакида камрок маълумотга эга бўлган жуда кўп одамларда эса, бу бўлиниш «апатия эффектини» хосил килди. Яъни «Бирлик» ва «Эрк»дан хам, умуман сиёсатдан хам безиб, ўзини четга олишига сабаб бўлди. Ха, озодлик ва демократия душманлари ўз ниятига етди.\nХозирги кунда мамлакатни инкироздан олиб чикадиган энг зарур нарса – барча мухолиф кучларнинг консолидацияси. Мулохазакор киши «Бирлик» билан «Эрк» бирлашиши кучимизни икки баробар эмас, жуда кўп баробар оширишини тушунади. Халк сиёсий курашнинг натижасига ишонч пайдо килади.\nШу ўринда бир нарсани аниклаб олишимиз лозим. Шундай фикр бор: келишмовчиликлар факат лидерларга таллукли. Бу фикр факат кисман тўгри. Аслида, кураш стратегияси (демократия бирламчими ёки мустакиллик) ва тактикасида (намойиш, митинг, пикетлар оркали янги сайлов каби халк иродасининг фаол ифодасими ёки механик равишда кўл кўтариб туширувчи кўгирчок парламент ва хукумат билан бефойда муросасозликларми) чукур фарк бор эди. Бугун «Бирлик» ёклаб чиккан биринчи вариант тўгри бўлганлигига хеч кимда шубха колмади. Лекин бу ишонч хосил килиниши учун ўн икки йил (давоми яна канча бўлиши номаълум) истибдоднинг захрини тотишга мажбур бўлганимиз, албатта, жуда ачинарли. Бу хам ўзбекистонликларнинг халк сифатида шаклланиш жараёнида зарур бўлган бир этап бўлса ажаб эмас.\nХалкни хукуматнинг ёрдами билан чалгитиб, партияни нотўгри йўлдан бошлаган «Эрк»нинг бир нечтагина рахбарлари, хозир хам инсофга келиб, йўл кўйган хатоларини очик тан олсалар, ишимиз бирмунча енгиллашарди.\n1988 йилдан кейинги энг якин тарихни ўрганиб, мухолифат ичидаги келишмовчиликлар сабабини чукур тахлил килиш сиёсат майдонидаги хар бир кишининг бурчи. Ўз лидерларининг килмишларининг сабаб ва окибатини бахолашга хаммадан хам «Эрк» аъзолари хаклидирлар.\nАввал хабар килганимиздек, 2002 йил 29 сентябрь куни Шахрисабз тарихий вокеа шохиди бўлди. «Бирлик» халк харакати Кашкадарё вилоят ташкилоти ўзининг навбатдан ташкари конференциясида, «Эрк» партияси МК аъзоси Дайнов Ташановнинг «Мухолифат вакилларига таклиф»и асосида, мамлакат ичидаги ва ташкарисидаги барча сиёсатчиларга мурожаат килиб, декларация кабул килди. Партияни ёмонотлик килган лидерлар касридан сиёсий сустликда колган Эрк аъзолари учун бирлашиш – фаол харакат учун имкониятларини кенгайтиради.\nДекларацияда, хозирги шароитда мухолифатнинг бир платформада туриши зарурлиги таъкидланган. Шунинг билан бирга 1989-92 йилларда йўл кўйилган хатолар такрорланмаслиги учун, сиёсий партиялар аъзолари ўз лидерларидан очик хисобот беришларини талаб килишлари лозимлиги акс эттирилган.\n«Бирлик» раиси Абдурахим Пўлатов мухолифат тарихини муттасил ёритиб, муаммони ечиш максадида бахсга чорлаб келаётганини кўрамиз. Навбат иккинчи тарафга.\nХар бир сиёсатчи шахсан ёки коллектив равишда бу масаалага принципал бахо бериши, айникса, «Эрк» партияси аъзолари муносабат билдиришлари жуда зарур! Мен уларга факат хушёрлик ва холислик тилайман.\nМухолифат майда нарсаларга ўралашиб юрмасдан, кенг йўлга чикиши ва долзарб вазифаларни бажариши учун, кечаги кунимиздаги англашилмовчиликлар бўлмасин.\nКучли мухолифат - давлат ва хукумат ўз халкига нисбатан жиноят содир килмаслигига, хатоларга камрок йўл кўйишига кафолот бера оладиган ягона кучдир.\nФукарони ўз хаккини тушуна оладиган килиш, уни сиёсий бефаркликдан куткариш хам тўлигича мухолифат зиммасига тушиб турибди.\nБу маколамнинг кўлёзмасини ўкиб кўрган сафдошларимиздан баъзилари, «Эрк» партяси ва унинг лидери хакидаги кескин фикрларни сал юмшатиш керакмикан, деган мулохаза билдирдилар.\nЭтика чегарасидан чиккан бўлсам узр. Лекин хар нарсани ўз номи билан аташ маъкулрок кўринмокда. Хар холда, ниятим бировни хакорат килиш эмас, балки мулокатга чорлаш. Ахир демократияга сукут оркали эришиб бўлмайди-ку! Нохак эканлигим исботланса, шунинг ўзи хам, олга кўйилган кадамдир. Бахс жуда зарур. Зеро, хакикат бахсда тугилади.\nЯнварь-февраль, 2003 йил\nТахририятдан: Макола муаллифи «Бирлик» халк харакати Кашкадарё вилоят Кенгашининг котибидир.


16-08-2015 | 19:57\nZAMIN.UZ / Маданият / 16 Август 2015 года1 268\n“Даракчи” ҳафталик нашри Ўзбекистонда ишлаб чиқарилган энг яхши ва энг савиясиз фильмлар рейтингини эълон қилди, деб ёзмоқда Kun.uz.Таъкидланишича, рейтинг тузиш мақсадида ўқувчилар орасида сўровнома ўтказилган. Ушбу сўровнома натижалари асосида тузилган ҳар бир рўйхатдан 5тадан фильм ўрин эгаллади.Энг яхши фильмлар рейтингида биринчи ўринни ўз вақтида шовшувга сабаб бўлган “Сотқин” фильми эгаллади. Иккинчи ўрин “Новда”, учинчи ўрин эса “Тоға” фильмларига берилди. Бешталикка “Қудуқ” ва “Паризод” фильмлари кирди.Энг савиясиз ва бачкана фильм деб эса “Қора танли божалар” картинаси тан олинди. Қизиғи, ушбу фильмда бош ролни гавдалантирган актёр Муҳаммадисо Абулхаиров иккинчи ва учинчи поғонада турган фильмлар – “Уринг, жоним, уринг” ва “Яна бошланди” картиналарида ҳам иштирок этган.Савиясиз фильмлар бешталигини “Ана холос!” ва “Пайшанбадан пайшанбагача” картиналари якунлаб берди.\nЎқишни тавсия қиламиз 2015 йилнинг энг яхши автомобиллари рейтинги тузилди


Наби Жалолиддин. Уруш (ҳикоя) | www.ziyouz.uz\nБош саҳифа Ўзбек насри онлайн антологиясиНаби Жалолиддин (1962)Наби Жалолиддин. Уруш (ҳикоя)\nНаби Жалолиддин. Уруш (ҳикоя)\nОшхона шийпонига елка суяклари туртиб чиққан, бўйдор, қоратўри йигит кириб келди. У ярим коса лағмон ва битта нон олиб, нигоҳи билан бўш жой қидирди. Энг чеккадаги жойлардан бири бўш эканлигини кўриб, ўзича хурсанд ҳам бўлди — ҳар тугул тўполондан четроқ…\nОшхона биносининг ичидаю ташидаги ўриндиқларда одам қайнайди. Ҳозир айни тушлик пайти бўлганидан хўрандаларнинг кети узилмайди. Чою овқатнинг тафти қўшилган емакхона ҳавоси димлагандан-димлайди. Шифтга осилган «шамол»лар тинмай айланади, Лекин жағларнинг тннимсиз «меҳнати»дан, ҳам иссиқнинг зўридан юз-кўзлардан тер қуйилади. Ҳалиги йигит бир чойнак чой ҳам олиб келиб ўтирди. Чойни икки-уч бор қайтариб, қошиқ билан овқатни кавлади. Лекин бир ҳўплам ҳам ичмади, гўё умуман қорни очмагандек эди. ўамгин кўзлари у ёқ-бу ёққа маъносиз термилди. Чой қуйиб, ҳўплади. Кўкимтир доғлари бўлган суякдор юзи тиришди…\nЧол халтасини стол остига қўйди. Бўш стулга ўтириб, чўнтақларини бир чеккадан кавлай кетди. Кавлай-кавлай, турли қийматдаги анчагина пул йиғди. Санади. Сўнг пулларни бир қўлида ушлаб, бир қўли билан хал¬тасини кавлади. Ундан икки дона қип-қизил помидор олди. Қийналиброқ ўрнидан туриб, лўқиллаганча ичкарига кириб кетди. Бир оздан сўнг бир қўлида ҳалиги помидорлар ювилгаи ҳолда солинган ликобча, бир қўлида эса битта обинон билан қайтиб келди. Уларни стол устига қўйиб, яна ортига қайтди. Чол жуда ҳафсала билан, эринмасдан ҳаракат қиларди. Ҳар бир ҳаракати «шошиб нима қилдим, буёғи омонат», деяётгандек эди. Яхшики, қариянинг омади чониб, қозон бошида навбатда турганлар ниҳоялаб қолганди. Бир коса лағмону бир чойнак чой билан иккита пиёла олиб, ортига қайтди. Овқатини столга қўяётганди, ичидаги қошиқ ерга тушиб кетди. На овқат емай, на чой ичмай, чолни зимдан кузатиб ўтирган йигит қошиқнинг овозидан бир чўчиб туш¬ди. Шошиб қошиқни ердан олиб, «ювиб к\nэламан», дея ирғиб ўрнидан тураётувди, чол қўли билан «бу ёқка беравер» дегандай ишора қилди. Йигит индамай қошиқ¬ни узатди-да, жойиға ўтирди. Чол ҳам ўтираркан, қўлтиғидан ғижим дурра олиб, қошиқни артди-да, овқатига солди. Кейин ёнбошидан белбоғига осиб олган пичоғини чиқариб, помидорларни шошилмай, палла-палла қилиб тўрғай бошлади. У гўё фақатгина айни пайтда машғул бўлган нарсасини ўйлаётгандек кўринар, атрофдагиларга ва умуман ҳеч нарсага эътибор бермасди.\nЙигит унинг ҳаракатларига завқ билан тикилиб ўтирарди. Бағрининг аллақаери сим-сим эзилар ва киприкларининг ости ачишаётгандек туюларди. Балки чолга меҳри товланармиди. Ҳозир, айниқса, чолнинг оппоқ кумушдай товланган соқолига ҳаваси келар, ўзи ҳам худди шундай соқол қўйишни ич-ичидан истарди…\n— Ҳа, энди… — деб қўйди йигит одатга кўра. Яна икки пиёлага тўлатиб қуйишди.\n— Энди ёш бир жойга борди, у дунёниям ўйлаш керак — чол шошилмай, дона-дона қилиб, ўктам гапирарди. — Намозниям ўқиш керак… Мачитга-ку чиқаман… — У кўпларга ўхшаб ўзини оқламасди, шунчаки гапирарди, холос. — Аммо баъзан одамларни ёмон кўриб кетаман. Шунақа маҳаллари бугунгига ўхшаб шаҳарга тушаман-да, бир шишани урволаман. Кўнглим хийла юмшайди. Бу савилни қишлоқда ичгани бўлмайди — ўғил-қизлар бор. Ҳам десанг, намозхон биродарлар бор… Қани!…\n— Азалдан шунақаман-да, болам… Мени ичимда меҳр билан қаҳр ҳамиша билла. Гоҳида қаҳр устун келиб, одамларни ёмон кўриб кетаман. Билмийман, нимага бунақаман?.. Шунда маши савилдан ичаман… Йў-ўқ, кўп эмас… Лекин барибир ҳурмат-иззат бизи қонимизда бор. У йўқолмайди, — чол шу гапдан кейин яна қандайдир фикр айтмоқчи эди, лекин жим қолди. Йигитга тикилди. «Сениям бир дардинг бор-ов!» — деди кўзлари.\n— Икки ой бурун бувим (онам)дан айрилдим! … — Йигит ҳам жуда секин, аммо таъсирли овозда гапирар¬ди. — Афғондалигимда давленаси чиқадиган бўп қоганакан. Ёлғиз ўғилидим-да… Ахийри ўша дард обкетди. Ҳали ёшийди!.. — йигитнинг нигоҳи қайларгадир тикилиб, жим қолди.\n— Икки ойдан бери тоат-ибодат қилиб, онамга бағишлаяпман. Лекин ҳеч ўзимга келолмаяпман. Аввал ҳам шунақайдим. Миямнинг ичида бир нарса наъра қилаётгандай, юрагимни биров мижғилаётгандай!.. Ҳаммани ёмон кўра бошлайман, ҳатто, бола-чақамни ҳам… Барига мен айбдорман!… Агар мен Афғонга бормаганимда, бувим ҳали узоқ яшарди!.. — йигитнинг бармоқлари мушт бўлиб тугилди.\n— Сен тенги ўғлим бор, — дея гап бошлади чол. — Бир куни шомдан кейин дарвозанинг орқасидаги ғўнғир-ғўнғирни эшитиб қолдим. Уч-тўрт кишини овози келарди, Бири ўғлимники. У ҳадеб «қўйворларинг, ўзим кираман, отам сўрида ўтиради», дейди. Чамамда, қаердадир роса ичишгану, маст бўлишган. Ўғлимни ошналари суяб-сургаб обкеган, шекилли-да…\nИндамай сўрига бориб ўтирволдим. Бир оздан кейин дарвоза очилиб, ўғлим кирди. Сираям довдирамади. Олдимдан ўтаётиб: «Ассаломалайкум, яхши ўтирибсизми, ота?» деб ҳам қўйди… Ўшандай болларди олдида ичиб бўладими, болам!.. — Чол энди узр оҳангида деди: — Сени олдингда бўлса, ичдим. Икки ойлик ибодатингниям бузибман. Ҳаҳ, бу савил-а!..\n— Ошналарим ҳар замонда ичиб тургин, бир оз енгил тортиб, овунасан, дейишади. Мен унамайман…\n— Тунов куни қизиқ иш бўлди. — У бошини кўтариб, ёнбошига қаради, хиёл жилмайдиям шекилли. Кўзларида ёш айлангандай туюлди. — Балки… Нима бўлгандаям шу гапни сизга айтгим келди-да. Айниқса, ҳалиги гапларингиздан кейин.\n— Хотиним менга хат ёзибди, денг. Бувим ўлиб, анча чўкиб қолувдим, шунгами. «Бувингиз ўтгач, у кишини нақадар яхши кўрганингизни сездим, — дебди. — Энди ўша меҳрингизни менга беринг. Мен бир умр онангизни ўрнини босишга ҳаракат қиламан, дилимда неки эзгулик бўлса, сизга бағишлайман. Мен сизни яхши кўраман!» — деб ёзибди. Тағин қўшиб қўйибди: «Бу гапларни сизга юзма-юз туриб айтгим ҳам келувди, лекин… Лекин сизнинг кўзларингизга одам боласининг тик боқиши қийин. Мен ҳам ботинолмадим…» Ўз хотининг хат ёзса, қизиқ бўларкан. Ўқидиму тўлиб кетдим.\nУлар бир-бирларига тикилишганича, бир-бирларининг кўзларига чўка бошладилар… Ва ниҳоят, оқсоқол «Ҳм-м…» деб қўйди-да, чўнтақларини кавлаштириб, носқовоғини топди. Бир кафт носни отиб, стулга бемалолроқ ястанди.\n— Унақа деманг. Сиз менга кўп нарсани англатдингиз…\nКейин йигит ё қўйидаги гапларни гапирди, ёки ўйлади. Чол ҳам шу гапларни ё эшитди, ё хаёлидан ўтказди: «Биз одамлар бир-биримизни… ҳамма одамлар бир-биримизни аяшимиз керак экан. Ўшанда бизларга кўп нарса керак бўлмайди, шекилли. Сиз хижолат бўлманг, отахон, мен барибир маст бўлмайман!.. Мен ҳам ўғлингизга ўхшаб маст бўлолмайман, ота!..»\nШу пайт уларнинг қаршисида ёш бир милиционер пайдо бўлди. Ўзи улар шунақа ов қилишади — «шишаси» билан келганларни атайлаб тек қўйишиб беради. Ичадиганиии ичиб, маст бўлишгач, ушлашиб, хушёрхонага йўллашади. Афтидан бу ҳам чол билан йигитни анчадан бери кузатиб тургану, энди ўз ишини бажармоққа киришганди.\n— Бу ерда ичиш мумкин эмас. Қани, бу ёққа…\nЧол ва йигит бараварига милиционерга ўгирилишди. Жуда хотиржам, ҳатто, озгина бўлсин нафратсиз қарашди.\nМилиционер қарийб бир хил бўлган бу икки жуфт кўзга боқдию, тебраниб кетди. У ҳеч нарсани ўйлолмади ҳам. Қўлидаги резина таёғи ерга тушиб кетгач, ўзига келди-да, шошиб таёғини олиб, жўнаб қолди…\nБу нигоҳлар бир-бирларига дош бера оларди, холос…\n← Аввалги Аввалги Наби Жалолиддин. Дўппи (ҳикоя)\nКейинги → Кейинги: Наби Жалолиддин. Эркаги бор уй (ҳикоя)


Торрес «Атлетико» учун 100-голини ургач, футболкасини ўзини клуб академиясига олган устозига тақдим этди » Скачать музыку бесплатно новинки музыки 2016-2017\nТоррес «Атлетико» учун 100-голини ургач, футболкасини ўзини клуб академиясига олган устозига тақдим этди\nКомментариев: 0 Просмотров: 244 Дата: 8-02-2016, 01:02 «Атлетико» ҳужумчиси Фернандо Торрес «Эйбар»га қарши кечган учрашувда гол уриб, мадридликлар таркибидаги голлари сонини 100тага етказиб олди. Ўйиндан сўнг ҳужумчи футболкасини 84 ёшли Маноло Бриньясуга тақдим этган. Бу инсон ўз вақтида «Атлетико» футбол академиясига масъул бўлган ва Торресни жамоа мактабига олган эди. Ўшанда ҳужумчи 10 ёшда бўлган. Торрес ҳамон Бриньясни ўз фаолиятида ҳал қилувчи аҳамият касб этган инсон деб билади. - деб хабар бермоқда Stadion.uz нашри.


Титан Арумнинг “ифори” учун “мурда гул” деб аташади. Ундай ўткир хид ва ёрқин ранг чанглатувчиларни, яъни, ўлаксахўр пашшалар ва қўнғизларни ўзига жалб этиши керак. Табиий шароитларда бу гул фақат Суматра ороли чангалзорларида ўсади. Шунингдек, уни ботаника боғларида кўриш мумкин. Титан Арум 20-40 йилда бир марта ва бор йўғи икки кунгина гуллайди. Дунё бўйлаб ушбу ўсимлик гуллаган фақат 163 холатгина қайд этилган. Швейцарияда “титан” илк бора гуллади.\n11 -“Б” синф ўқувчиси тайёрлади


Ифлос бўлган ташкилот - BBC News O'zbek\nНуруллоҳ Муҳаммад Рауфхон Ёзувчи\n"Ифлос" сўзини ўқиб бир сакраб тушманглар! Уни "банкрот" маъносида қўлладим. Араблар, турклар "банкрот"ни "ифлос" сўзи билан ифодалашади. Банкрот бўлган ташкилот "муфлис" дейилади.\n"Ифлос" сўзи бизда ҳам фаол қўлланади, тоза ўзбекчалашиб кетган. Ажнабий "банкрот" сўзи ўрнига юрагимизга яқин шу "ифлос" сўзини ишлатсак, маъно биттага кўпайиб, тилимиз ҳам биттага тозаланиб олган бўларди.\nГап Вазирлар Маҳкамаси ҳузуридаги Дин ишлари бўйича қўмита ҳақида.\nНуруллоҳ Муҳаммад Рауфхоннинг 'Бу кунлар'и\nЁзувчи Нуруллоҳ Муҳаммад Рауфхон озодликка чиқди\nЎтган йил охирларида Президентимиз Шавкат Мирзиёев диний йўналишда қамалганларнинг кўпи ҳақсиз ҳукм этилганини, уларга нисбатан адолатсизлик қилинганини, натижада кўплар давлатдан аламзада бўлиб қолганини айтди.\n"Бунга ким айбдор?! - деб қаттиқ савол қўйди. Сўнг ўзи жавоб берди: - Давлат!"\nТўғриси, давлат ва ҳукумат номидан диний сиёсатни юритган Қўмита ўша куниёқ бутун жамоаси билан истеъфо беришини кутдим. Чунки у Президент баҳосидан кейин маънан ифлос (банкрот) бўлган эди. Демократик жамиятларда агар давлат бошлиғи бирон соҳа ишига бундай оғир баҳо берса, ўша соҳа мутасаддилари вазифасини дарҳол топширади.\nБизда бундай бўлмади. Истеъфо учун ҳам сиёсий онг, мардлик керак. Диний қўмитага булар етишмади. Диний қўмита ташаббуси билан тузилган "қора рўйхат"ларни давлат бекор қилди, диний сабаб билан қамалганларни ҳақсиз қамалган деб эътироф этди, бу дегани Диний қўмитанинг чорак асрлик фаолиятига салбий баҳо берди деганидир. Бу дегани у ифлос бўлди деганидир. Аммо бу баҳолар Диний қўмитага чивин чаққанчалик таъсир этмади. Аксинча, худди ҳеч нарса бўлмагандай, Президент диний соҳада бошлатган янгича сиёсатга ҳам эга чиқа бошлади.\nХўп, истеъфо беришга мардлик етишмабди, ҳеч йўқ тавба қилса-чи! На у, на бу бўлди. Учинчи йўл танланди - бир думалаб тусини ўзгартириб олди.\nХўш, халқ тилида "Диний қўмита" деб аталадиган бу ташкилот ўзи қанақа ташкилот?\nДавлат дунёвий эканини, мусулмон юртимизда оз бўлса-да бошқа динлар вакиллари ҳам яшашини, Асосий Қонунга кўра дин давлатдан, давлат диндан ажратилганини ва яна бир қатор омилларни ҳисобга олсак, бундай бир ташкилот жуда керак ва аҳамиятлидир. Юрт тинчлигини, динлар ва йўналишлараро тотувликни таъминлашда давлат ҳам, халқ ҳам бундай бир ташкилотга эҳтиёж сезади.\nТузилишдан мақсади ва бўйнидаги вазифаси давлат билан диндорлар ўртасида воситачилик (яъни, диндорларнинг муаммолари, дардлари ва талаб-истакларини давлатга, давлатнинг сиёсатини диндорларга етказиш)дир. Аммо бу ташкилот Асосий Қонуннинг дин ва давлат бир-бири ишига қоришмаслиги тўғрисидаги энг бош қоидасини бузароқ, давлатнинг мартабаси ва кучи (МХХ, Ички ишлар, ҳуқуқ тизими)дан фойдаланган ҳолда зуғум ташкилотига айланди. Давлат манфаатларини ҳимоя этаман деб диндорлар ҳуқуқини поймол қилди.\nЎн беш-йигирма киши хоҳиш-иродаси билан диннинг майда-чуйда ички ишларигача аралашди, ўз ҳолича яшашига қўймади; диний ҳукмлар ва йўл-йўриқларни истаганича ўзгартирди, истаганича бекор қилди, истаганича янгиликлар киритди (қўлимда етарлича далил-ҳужжат бор). Дин талабларига сиёсат талабларини, эътиқод талабларига ҳавойи нафс талабларини аралаштириб-қуралаштириб, халқ тили билан айтганда, ҳаммасини бўтқа қилиб ташлади. Ўртада на тоза дин қолди, на тоза сиёсат.\nАсосий Қонун ва бошқа қонунларга боқсангиз, улар бошқа нарса дейди, давлат номидан иш кўрадиганлар бошқа иш қилиб ётибди. Асосий Қонун ва бошқа қонунлар Диний қўмитага асло: "Дин ишларига аралаш! Диндорларга кун берма! Ҳар ким ўз динига эмин-эркин амал қилишига йўл қўйма!" демайди, аксинча: "Қара! Ўз соҳангда адолат қил! Белгиланган чизиқдан чиқма! Вазифангни қонун доирасида самимий адо эт!" дейди. Соҳасида билимсиз, ишига нўноқ, давлат манфаати деганда ўз нафсини ўйлайдиган одамлар ҳамиша давлатни бебурд қилади.\nСССР даврида Министрлар совети ҳузурида Дин ишлари бўйича кенгаш ("Совет по делам религии" ‒ бугунги "Дин ишлари бўйича қўмита"нинг отаси) бўларди. Диний доираларда қисқача қилиб "Кенгашма" дейишарди. Худосизликка асосланган мафкура замонида бу "Кенгашма" вазифаси нима бўлган, нима ишлар қилган ва қандай қилганини эски одамлар жуда яхши билади, тафсилотини ёзиб ўтирмаймиз. Қисқача айтганда, совет давлати бу "Кенгашма" орқали динни тўрт буклаб тагига босиб олган, ўзининг сиёсатига хизмат эттириш юзасидангина сал-пал қимирлаб туришига, ўлиб қолмагудай миқдорда нафас олишига "ижозат" берган эди.\nЎзбекистон мустақил бўлганидан кейин шу "Кенгашма"нинг вориси (боласи) ўлароқ Ўзбекистон Республикаси Вазирлар Маҳкамаси ҳузурида Дин ишлари бўйича қўмита тузилди. Номланиши бир оз бошқачалигини демаганда, афсус, вазифаси (динларни назорат қилиш), иш услуби (зуғум) ва амали (динларни ўз йўриғига юрғизиш) ўша-ўшалигича қолди.\nХудосиз Коммунистик партия ҳукмронлиги давридан бир мисол. Мисол эмас, аҳмоқлик (абсурд)! Ақлга сиғмайди! Истанг, кулинг, истанг, йиғланг!\nСовет Иттифоқи Коммунистик партиясининг бир Пленумида "Диний сарқитларга қарши кураш" масаласи кўрилади ва тегишли қарорлар қабул қилинади. Ўша замонги анъанага кўра, Компартиянинг ҳар бир съезди ва Пленумидан орқасидан бутун мамлакат бўйлаб "Пленум қарорлари ҳаётга!" шиори остида йиғилишлар ўтказилар, олиб борилаётган одилона-оқилона сиёсатни қўллаб-қувватланар, турли-туман иш режалари ишлаб чиқилар эди. Жумладан, Ўрта Осиё ва Қозоғистон мусулмонлари Диний бошқармаси (бугунги ЎМИ у даврда шундай аталарди) ҳам махсус Уламолар кенгашини ўтказади! Очиқ ифодаларда бўлмаса-да, айланма йўллар билан Пленум қарорлари қўллаб-қувватланади! "Йўқ, биз бундай йиғилиш ўтказа олмаймиз! Ўзимиз ўзимизга қарши чиқамизми?!" демайди. Ҳатто: "Илтимос, инсоф қилинглар, шу масалада бизни тинч қўйинглар, ахир, диний ташкилот деган номимиз бор, уят бўлади" ҳам дея олмайди! (Ҳужжат ЎМИ архивида.)\nДиний ташкилот динга қарши қарорларга қўл кўтариб турса!\nАфсус, бу каби масхарабозлик мустақилликдан кейин ҳам давом этди.\nБир йили Диний Қўмита ташаббуси билан Ўзбекистон Мусулмонлари идорасида кенгайтирилган Уламолар кенгаши тўпланди. Давлат маслаҳатчиси ва ходимлари, Диний қўмита раиси ва ходимлари ҳам қатнашган йиғилиш пешиндан кейин бошланди. Ҳар йиғилишда минг бора такрорланадиган қуруқ гаплар билан роса чўзилди. Аср намози вақти ўтяпти, шом вақти киряпти, тугай демади. Аср намозининг аҳамияти ҳақидаги ҳадисни "меҳмонлар" билмаган тақдирда ҳам Диний идора ходимлари жуда яхши билади-ку! Лекин на муфти, на уламо, на фузало, на имом-домлалар - ҳеч ким ғинг дея олмади. Чунки минбарда кимсан Давлат маслаҳатчиси гапираётган эди! Унинг сўзини бўлиб бўладими?! Одобдан эмас! Намоз? Э, намоздан кўпи борми, биттаси куйса куйибди-да!\n"Ҳасти Имом" мачити имоми раҳматли Каримуллоҳ домладан Оллоҳ рози бўлсин, охиратини обод қилсин, битта шу одам чидамади. Бир чеккада ўтирган экан, шартта ўрнидан туриб: "Аср вақти ўтяпти, намозимизни ўқиб олайлик, мусулмонлар!" деб ҳайқириб юборди.\nМаслаҳатчи минбарда бўзарди, сўнгра зўраки кулди. Хижолатли ҳолдан ўзича ҳазил билан қутулмоқчи бўлди: "Энг катта уламо - муфти ҳазрат шу ерда ўтирибдилар, ҳаммаларинг олимсизлар, шу бир вақт намозни бекор қилишга фатво бера олмайсизларми?" деди. Ҳазили ўхшовсиз чиқди. Лекин, ҳартугул, нутқини тўхтатди. Уламо-фузало намозни эслади...\nКаримуллоҳ домла индамаганида нима бўларди?!\nЗуғумли бошқарув натижасида, мана, қандай аҳволга тушганмиз!\nКейинги ўн йиллардан бери Уламолар кенгаши йиғилишлари деярли ҳаммаси Президент девони ё Диний қўмитадан тушган топшириққа кўра, "турли диний оқимлар, ақидапарастлик ва сохта тариқатларга қарши кураш" мавзуларида ўтадиган бўлиб қолди, биронтасида динга чақириқ масалалари, даъват йўл-йўриқларини такомиллаштириш, аҳоли орасида Ислом динини ёйиш каби эзгу ишлар муҳокама этилмади. Жуда нари борса, кун тартибида мачитларда тозаликни сақлаш, тўй-маъракаларни тартибга солиш, диний муассасалар орасида футбол мусобақалари ташкил этиш каби муаммолар бўларди. (Ишонмаганлар архив ҳужжатларини кўтариб кўрсин!)\nМажбурий ижро учун 2010 - 2013 йиллар оралиғида Диний қўмита ишлаб чиққан Дастурлардан кўчирмалар:\n1. "жойларда... фарзандларини кўр-кўрона тарзда (!) диний турмуш кечиришга (!) мажбур қилаётган фуқаролар билан профилактик суҳбатлар уюштириш".\n2. "Камолот" ёшлар ижтимоий ҳаракати Марказий Кенгаши (Б. Ғаниев) ҳаракат етакчилигида ДЭО ("диний экстремистик оқим" - Н.М.Р.)ларга нисбатан қарши қатъий, муросасиз муносабат билдира олиш қобилиятини шакллантириш, ёшлар орасида диний-экстремистик гуруҳларнинг фаолиятига ёки "исломлашув" жараёни чуқурлашувига мойиллик билдираётган етакчиларни аниқлаш (!) ҳамда улар билан мутасадди (!) ташкилотлар ҳамкорлигида индивидуал профилактик ишлар(!)ни ташкил этиш..."\n3. "Аҳоли ичида «исломийлашув» жараёнлари ўсишининг зарарлари (!)";\n"Ҳарбий қисмларда… исломийлашув жараёнларининг хатарли (!) оқибатлари...";\n"Ёшлар ичида «исломийлашув» жараёнлари кучайишининг олдини олиш...";\n"Аёллар ичида диний мутаассибликнинг олдини олиш..."\n4. "Жойларда ақидапараст оқимларнинг жиноий фаолияти ва исломийлашув жараёнларининг хатарли оқибатлари юзасидан семинар, суҳбат ва учрашувлар ўтказиш (йил давомида)..."\n5. "Соҳа мутахассислари, таниқли ёзувчи, эстрада хонандалари, актёрлардан иборат тарғибот гуруҳлари билан чегара ҳудудларда ва диний фон юқори бўлган (!) маҳаллаларда ижодий кеча ва огоҳликка даъват шаклидаги тадбирларни ташкил этиш".\nБулар Диний қўмитанинг ишлаш услубига намуналардир. Бу каби нўноқ услуб туфайли кўнглида динини тоза сақлагиси келадиган қатлам орасида норозилик пайдо бўлиши, мухлис мусулмонлар, айниқса ёшлар сиёсат аралашмаган динни истаб қолиши табиий. Нима қилади? Диний қўмитанинг "дини"га юрмайди, албатта. Тоза дин ахтаради! Уни ташқаридан топади! Ҳолбуки, расмий "дин"дан ташқарида қолувчиларни яна-тағин шу Диний қўмита турли "зарарли оқим ва экстремистик унсурлар" деб эълон этган! Ишини эплай олмаган ўзи, диний сиёсатни хато юритган ўзи, диндан динда йўқ ва ҳатто динга қарши нарсаларни талаб қиладиган ўзи, бу ишлари билан турли оқимларни пайдо қилган ўзи, энди кимдир унинг бу хато йўлига юрмаса, унга қарши экспертлик хулоса ёзиб, бўйнига 159- ва 244-моддаларни илиб, узоқ муддатларга қаматиб юбораётган ҳам ўзи!..\nБу иш аҳмоқлик (абсурд) бўлмай нима?!\nПрезидент худди шу аҳмоқликларни назарда тутиб, адолатсизлик, "қора рўйхат"га тиркаш, ҳақсиз қамаш каби айбларни давлат елкасига олишга мажбур бўлди. Шундан кейин ҳам бу Қўмита истеъфо бермади!\nХуллас, Вазирлар Маҳкамаси ҳузуридаги Дин ишлари бўйича қўмита ўзининг нўноқ ва қонунларга тескари ишлари билан давлатнинг обрўйига путур етказди. Давлатни ҳам, динни ҳам норози этди. Халқнинг бир қисмида давлатга қарши алам уйғотди. Шунча қилғилиқдан кейин ҳам, ҳеч нарса бўлмаган-кўрмагандай, эл-юрт дастурхони тўрида, ош-нони устида қолишга тиришиб ётибди.\n2018 февралининг 10 - 26-кунлари.


Ўзбекистон Республикаси Халқ таълими вазирлиги - Ходжаев Носир Нодирович\nХоджаев Носир Нодирович\nБюджетдан ташқари Республика мақсадли китоб жамғармаси директори\n1998-1999 йй. – “Ajanta” ўзбек-хинд қўшма корхона хисобчиси\n1999-1999 йй. – Академик лицейлар ва касб-ҳунар коллежлари қурилиши дирекцияси 1-тоифали муҳандиси\n1999-2000 йй. – Тошкент шаҳар Хамза тумани халқ таълими бўлими иқтисодчиси\n2000-2000 йй. – Тошкент шаҳар Хамза тумани халқ таълими бошқармаси режа-молия бўлими бошлиғи\n2000-2001 йй. – Тошкент шаҳар ҳокими маҳкамасининг молия бош бошқармаси давлат бюджет бўлими етакчи мутахассиси\n2001-2001 йй. – Тошкент шаҳар хокими маҳкамасининг молия бош бошқармаси давлат бюджет бўлими бош мутахассиси\n2001-2002 йй. – Ўзбекистон Республикаси Молия вазирлиги ижтимоий ривожланишни молиялаштириш бош бошқармасининг етакчи иқтисодчиси\n2002-2004 йй. – Ўзбекистон Республикаси Молия вазирлиги ижтимоий соҳа ва фанни молиялаштириш бош бошқармасининг бўлими бошлиғи\n2004-2006 йй. – Ўзбекистон Республикаси Молия вазирлиги бюджетдан ташқари мактаб таълими жамғармаси Ижро этувчи дирекцияси директорининг ўринбосари\n2006-2011 йй. – Ўзбекистон Республикаси Молия вазирлиги ҳузуридаги республика мақсадли китоб жамғармасининг ижро дирекциясининг ижро директори в.б.\n2011-2011 йй. – Ўзбекистон Республикаси Молия вазирлиги ҳузуридаги республика мақсадли китоб жамғармасининг ижро дирекциясининг ижро директори\n2011-2011 йй. – Ўзбекистон Республикаси Молия вазирлиги давлат бюджети бош бошқармаси бошлиғи ўринбосари\n2011-2014 йй. – Фарғона вилоят хокимлиги молия бошқармаси бошлиғи\n2014-2017 йй. – “Sino Industrial Tashkent” масъулияти чекланган жамият директори ўринбосари\n2017-2019 йй. - Тошкент шаҳридаги Инҳа университети маъмурий масалалар бўйича бош менежери\n2019 й. - ҳ.в. - Ўзбекистон Республикаси Халқ таълими вазирлиги ҳузуридаги бюджетдан ташқари Республика мақсадли китоб жамғармаси ижро этувчи директори\nБюджетдан ташқари Республика мақсадли китоб жамғармасининг асосий вазифалари ва функциялари\nЎзбекистон Республикаси Халқ таълими вазирлиги билан биргаликда ҳар йили келгуси ўқув йилига умумий ўрта ва ўрта махсус таълим муассасалари кутубхона жамғармаси учун дарсликлар ва ўқув-методик мажмуаларни нашр этиш ва харид қилишнинг истиқбол квоталарини ишлаб чиқади;\nЖамғарманинг даромадлари ва харажатлари прогноз параметрларини, шунингдек уларнинг ижроси юзасидан ҳисоботни тайёрлайди ва Васийлик кенгашига тақдим этади;\nумумий ўрта ва ўрта махсус таълим муассасаларининг айрим тоифадаги ўқувчилари ҳамда ўқитувчиларини бюджет маблағлари ҳисобидан бепул таъминлаш учун умумтаълим фанларидан дарсликлар ва ўқув-методик мажмуаларни харид қилиш ва етказиб беришни молиялаштиради;\nумумий ўрта ва ўрта махсус таълим муассасалари ўқувчиларини ижара асосида таъминлаш учун умумтаълим фанларидан дарсликлар ва чет тиллари бўйича машқ дафтарларини харид қилиш ва етказиб беришни молиялаштиради;\nайрим фанлар чуқур ўрганиладиган ихтисослаштирилган давлат умумтаълим муассасалари ҳамда ўрта махсус таълим муассасалари учун бепул ва ижара асосида дарсликларни харид қилиш ва етказиб беришни молиялаштиради;\nдарслик ва ўқув-методик мажмуаларни чоп этиш жараёнига тайёрлаш ва экспертиза қилиш ишларини молиялаштиради;\nЖамғарма ва Ўзбекистон Республикаси Давлат бюджети маблағлари ҳисобидан умумий ўрта ва ўрта махсус таълим муассасалари кутубхона жамғармаларини умумтаълим фанларидан дарсликлар ва ўқув-методик мажмуалар билан таъминлаш бўйича халқ таълими органлари ҳамда ўрта махсус таълим муассасалари фаолиятини мувофиқлаштиради;\nумумтаълим фанларидан дарсликлар ва ўқув-методик мажмуаларни нашр этиш фаолияти билан мунтазам шуғулланадиган нашриёт ва босмахоналарининг молиявий аҳволини ўрганган ҳолда уларнинг айланма маблағларини вақтинчалик тўлдириш учун қисқа муддатли мақсадли ссудалар ажратади;\nдарсликлар ва ўқув-методик мажмуаларнинг харид қилиниши ва етказиб берилиши ҳамда экспертиза қилиниши ишлари учун молиялаштирилган Жамғарма маблағларидан мақсадли ва самарали фойдаланилиши, даромадларнинг тўлиқ ва ўз вақтида тушиши юзасидан назорат ўрнатади;\nнашриёт ва босмахоналарга ажратилган ссудалардан самарали фойдаланиш ва қайтарилишини таъминлаш бўйича мониторинг олиб боради;\nДирекцияни сақлаш бўйича харажатлар сметасини тузади ва тасдиқлаш учун Васийлик кенгашига тақдим этади;\nВасийлик кенгаши раиси билан келишган ҳолда жамғарманинг бўш маблағларини тижорат банклари депозитларига жойлаштиради.


12.10.2018 13:03 0 168\nЖиззах вилоятининг Шароф Рашидов туманида автобус иштирокида йўл-транспорт ҳодисаси юз берди, деб хабар бермоқда ИИВ матбуот хизмати.\nМаълум қилинишича, 11 октябрь куни Бухоро туманида яшовчи С.Б. бошқарувидаги «Исузу» русумли автобусини салонида жами 28 нафар йўловчилари билан «Жиззах-Дўстлик-Гагарин» йўлининг 23-км.да ҳайдаб кетаётиб, бошқарувни йўқотиши оқибатида автобус йўл четига ёнбошлаб қолган.\nНатижада 3 нафар йўловчи жароҳат олиб касалхонага ётқизилган ҳамда 16 нафар йўловчига тиббий ёрдам кўрсатилган. Суриштирув ишлари олиб борилмоқда.


08:28 26 Ноябр 2020\n19:56 17.11.2020 (Янгиланган 20:18 17.11.2020) Ҳавола олиш\nВладимир Путин Шойгуга Россия номидан Суданда Рф ҲДФ учун материал-техник таъминот маркази пунктини яратиш тўғрисида битим имзолашни буюрди. Бу Москвага минтақага қуролни хавфсиз етказишни таъминлаш ва денгиз қароқчиларига қарши курашишга имкон беради.\nСергей Ильин, Sputnik радиоси\nМосква сўнгги вақтларда Африка давлатлари билан 2,5 миллиард доллардан зиёд суммага қурол етказиб бериш бўйича шартномалар имзолади. Суданнинг ўзига ҳам шу жумладан. Ушбу келишувлар, минтақадаги айрим мамлакатларда кузатилаётган беқарорликни ҳисобга олган ҳолда, кафолатланган таъминотга муҳтож.\nАммо энг асосийси - Россия тўлақонли Жаҳон океанига қайтишида. Демакки, Россия денгизчилари узоқ йўлга чиққанларида махсус келишувсиз борадиган жойлари бўлади. Айтганча, худди шу гап ҳарбий атом крейсерларига ҳам тегишли. У ерга, зарурат туғилган тақдирда, самолётлар ҳам қўниши мумкин: базада учиб-қўниш йўлаги кўзда тутилган.\nБундан ташқари, Россия ушбу мамлакат денгиз портлари ва аэропортлари орқали база ишлаши ва ҳарбий кемалар томонидан масалаларнинг тайёрланиши учун зарур бўлган ҳар қандай ускуна ва аслаҳаларни олиб кириш ва олиб чиқиш имкониятига эга бўлади.\nБу учун божлар ва бошқа тўловлар ундирилмайди. Шуни таъкидлаш жоизки, Хартум Россия базаси учун ерни текинга ажратди.\nМосква ўз объектида 300 нафаргача персонал, тўрттагача кема, шу жумладан, ядро энергетика ускунали кемани жойлаштира олади.\nЎз навбатида, Судан раҳбарияти бир неча йил олдин Россия базаси Африка денгиз чегараларининг мунтазам бузилишини ҳисобга олган ҳолда, қароқчиларга, контрабандага ва қул савдосига қарши курашда ёрдам бериши мумкинлиги қайд этишган эди.\nҲарбий экспертларнинг таъкидлашича, илгари СССРнинг хорижий ҳарбий базалари Африкада анча қулайроқ жойлашган эди.\nМисол учун, яманнинг Аденида, Сомали ва Эфиопияда, бу эса Қизил денгизга кириш ва ундан чиқишни назорат қилиш имконини берарди. Аммо, бугун турли сабабларга кўра, хусусан, сиёсий ва ҳарбий характердаги сабабларга кўра ҳам, минтақадаги ушбу стратегик жиҳатдан муҳим ва қулай нуқталарга қайтиш яқин истиқболда имконсиз кўринмоқда.\nЯқинда Хитой ўз қуролли кучларини хорижий ҳудудларда жойлаштириш бўйича яқин 30 йилга мўлжалланган улкан режаларини амалга оширишга киришгани ҳам ушбу минтақанинг муҳимлигини тасдиқлайди.\nПекиннинг янги ҳарбий стратегияси эътиборни "миллий ҳудудни ҳимоя қилиш"дан "давлат чегараларидан ташқарида миллий манфаатларни ҳимоя қилиш"га йўналтиришдир. Уч йил олдин ХХР Судан сингари Шарқий Африкада жойлашган Жибути Республикасида денгиз кучлари учун биринчи хорижий материал-техник таъминот пунктини фойдаланишга топширди.


Хитойнинг ғарбий Шинжон минтақасидаги Хотан шаҳридаги бозорда боласини кўтариб турган муслима аёл. [Greg Baker/AFP]\nПЕКИН – Шинжон минтақасидаги туғилиш даражасини пасайтиришга оид чоралар доирасида Хитойнинг муслима аёлларни контрацепция ва стерилизацияга мажбурлаши билан боғлиқ мудҳиш тафсилотлар яқинда ўтказилган текширув давомида маълум бўлган.\n2017 йилда Хитой ҳукумати Шинжон аёлларига бачадон ички контрацептиви (спирал) қўйишга буйруқ берар экан, этник ўзбек аёлларидан бири уни қўйиб юборишларини сўраб ёлворгани ҳақида сўзлаб берган.\nЎшанда ёши қарийб элликка бориб қолган Қалбинур Содиқ ҳукуматнинг туғилишни чеклаш бўйича кўрсатмаларини бажаргани ва биттагина бола туққанини айтган.\n22 феврал куни Истанбулдаги Хитой консуллиги ёнида «қайта тарбиялаш лагерларига» қамалган қариндошларини дараклашни талаб қилиб, плакатлар кўтариб турган уйғур диаспораси вакиллари. [Ozan Kose/AFP]\nАммо қаршилик қилиш бефойда эди. Ходимлар буйруқни бажаришдан бош тортган тақдирда уни полицияга олиб бориш билан қўрқитганлар.\n«Мен ўзимни энди нормал аёл деб ҳис қилолмай қолдим», деди Содиқ давлат шифокори унга металл кўзгу ёрдамида спирал қўйганида қандай йиғлаганини тасвирлаб.\nСпирал оғриқлар ва кучли қон кетишига сабаб бўлганидан кейин, у 2019 йилда стерилизациядан ўтишга қарор қилади.\n«Ҳукумат шу даражада қаттиққўл бўлиб кетдики, мен энди спирал ҳам қўйдира олмас эдим», дейди 2019 йилда Хитойдан қочиб Голландияда қўним топган аёл. «Мен ўзимдан бутунлай умидимни уздим.»\nБошқа аёллар ҳомиладорликни сунъий тўхтатишга, кўп болали бўлса ёки контрацептив воситалардан воз кечса, катта жарималар тўлашга ва ҳайзни тўхтатувчи дорилар қабул қилишга мажбурланганликлари ҳақида сўзлаб берганлар.\nЎтган йили вилоят пойтахти Урумчидаги патронаж ходими 18 ёшдан 59 ёшгача бўлган барча аёлларга ҳомиладорлик ва туғилишни назорат қилишга оид текширувдан ўтишни буюрган.\n«Агар эшик олдида бизга қаршилик кўрсатсангиз ва биз билан ҳамкорлик қилишдан бош тортсангиз, сизни полиция бўлимига олиб борамиз», деб ёзган ходим Содиқнинг New York Times билан бўлишган WeChat хабарлари скриншотларига кўра.\n«Ўз ҳаётингизни хавфга қўйманг», дейилади хабарларнинг бирида. «Бунга уринманг ҳам».\nПекиннинг «сиёсий қайта тарбиялаш» лагерлари, тергов ҳибсхоналари ва қамоқхоналарни ўз ичига олган 400 га яқин муассасаларида бир миллиондан ортиқ уйғур ва бошқа туркий мусулмонлар сақланмоқда.\nЯна миллионлаб одамлар қатъий кузатув ва назорат тизими остида яшайди.\nҚийноқлар, гуруҳ бўлиб зўрлаш, дўппослаш\nНемис тадқиқотчиси Адриан Зенцнинг сўзларига кўра, Шинжонда аёлларни мажбурий бичиш муолажалари 2015 йилдан 2018 йилгача деярли олти баравар ошиб, 60 мингни ташкил қилган, Хитойнинг қолган қисмида эса бу кўрсаткич жуда паст бўлган.\n«Шинжон аёллари хавф остида,» дейди Гулнор Умрзоқ The New York Times газетаси билан суҳбатида. Расмийлар уни ва икки қизини ҳибсга олиш билан таҳдид қилганидан сўнг, у Қозоғистонга қочиб ўтган.\n2015 йилда, учинчи фарзанди туғилганида, унинг шимолий қишлоғи расмийлари туғилишни қайд этишган. Уч йилдан сўнг улар туғиш чекловини бузгани учун аёлга 2700 доллар жарима солишган.\nУ қариндошларидан қарз олиб, мамлакатдан қочиб кетган.\n«Ҳукумат одамларимизни алмаштиришни истайди», деди у.\nҚамоққа тушиш реал таҳдидга айланган.\nЗенцнинг тадқиқотларидан маълум бўлишича, Шинжоннинг Или префектураси округидан келган ҳукумат хабарномасида ҳомиладорликни тўхтатишдан ёки жарима тўлашдан бош тортган аёллар лагерларга юборилиши айтилган.\nВоқеа шоҳидлари ва гувоҳларнинг кўрсатмаларидан маълум бўлишича, «даҳшатли ва мунтазам қонунбузарликлар» содир этиладиган лагерлардаги ҳаёт айримлар учун чидаб бўлмас ҳолатга келади.\nШу йил бошида собиқ маҳбуслар ва қўриқчилардан бирининг BBC нашри билан суҳбатида лагерлардаги муслима аёлларнинг мунтазам зўрлашлар, қийноқлар ва жинсий таҳқирлашлардан азият чеккани айтилган.\nУлар электрошокерлар, жумладан электрик таёқлар билан зўрлаш, очлик билан қийнаш, калтаклаш, гуруҳ бўлиб зўрлаш ва мажбурий стерилизация ҳолатлари ҳақида сўзлаб берганлар.\n«Уларнинг ўйинчоғи бўлиб қоласан», дейди Қозоғистонга сафар қилгани учун 10 ой Или префектурасидаги қамоққа жойлаштирилган Турсуной Зиёвуддин.\nУни уч марта қоронғу хонага олиш киришган, икки ёки учта ниқоб тақиб олган одам электрик таёқлардан фойдаланиб, уни зўрлаган. Бу ҳақда ҳозирги кунда Нью-Йорк шаҳридан қўним топган Турсуной New York Times нашрига телефон орқали сўзлаб берган.\n«Ўша пайт ўлгинг келади, лекин, афсуски ўлолмайсан», дейди у.\nХитой ҳукумати бу муассасалардаги қийноқларга оид барча даъволарни рад этиб, уларни террорчиликни йўқ қилиш ва бандлик имкониятларини яхшилашга қаратилган «қайта тарбиялаш марказлари» деб атайди.\n«Жинсий зўрлаш ва қийноқлар бўлиши мумкин эмас», деган эди феврал ойида Шинжоннинг расмий вакили Сюй Гуйсян.\nХитой ташқи ишлар вазири Ван И феврал ойида БМТдаги чиқишида Хитойнинг Шинжондаги этник озчиликларга нисбатан муносабатини мамлакатдаги инсон ҳуқуқлари тараққиётининг «ёрқин намунаси», деб атаган.\n«Қатлиомни» тўхтатиш чақириқлари\nҚўшма Штатлар, Британия ва Германия расмийлари чоршанба (12 май) кунги видеомажлис чоғида Хитойни уйғур озчилигига нисбатан тазйиқни тўхтатишга чақирди.\n«Хитой ҳукумати Шинжонда инсониятга қарши жиноятларини, уйғурлар ва бошқа озчиликлар қатлиомини тўхтатмагунича, биз ҳам тўхтамаймиз ва жим бўлмаймиз», деб айтган у.\nБритания элчиси Барбара Вудвард Хитойни БМТнинг инсон ҳуқуқлари бўйича олий комиссарининг Шинжонга «зудлик билан, тўсиқсиз кириш ҳуқуқини беришга» чақирган.\n«2017 йилдан бери бир миллиондан ортиқ мусулмон суд қилинмасдан қайта тарбиялаш лагерларида ҳибсда сақланмоқда», дейди у Твиттерга жойлаган видеомурожаатида.\n«Биз Хитойни умумжаҳон инсон ҳуқуқлари декларациясини ҳурмат қилишга чақириб, лагерларни йўқотишни талаб қиламиз», деб айтган Германия элчиси Кристоф Хойсген.\nҚиёмат куни ҳар бир инсон қилган жиноятлари учун жавоб беради, ва тавба қилади, аммо унинг нолаларини Аллоҳ энди эшитмайди...\nИқтисодий ва ҳарбий қудрати сабабли, Хитой фашизми Германия фашизмидан хавфлироқ. Бу яъжуж-маъжужларни бутун дунё бирлашибгина тўхтата олиши мумкин.\nХитой фашизмини дунё ҳамжамияти 80 йил аввал Германия фашизмини бирлашиб тўхтатганидек, яна бирлашиб тўхтатиши керак.\nХХР – 1966 йилда қабул қилинган инсон ҳуқуқлари тўғрисидаги халқаро пактни ратификация қилмаган БМТ Хавфсизлик Кенгашининг ягона доимий аъзоси.\nБир ҳафталик «ҳақиқий интернет» эркинлигидан кейин Пекин «Clubhouse» иловасини блоклади\nШинжондаги мусулмонларга муносабат ва Тайван билан боғлиқ оғриқли муаммо ҳақидаги гап-сўзлардан қўрққан Хитой режими яна бир бор фикр эркинлигини бўғди.


Ўтган йили Тошкентда 18 ёшга етмаган шахслар томонидан 298та жиноят содир этилди. Бу ҳақда 2 март куни ўтган бирифингда Тошкент ички ишлар бош бошқармаси бошлиғи ўринбосари Дониёр Тошхўжаев маълум қилди.\nУнга кўра, олиб борилаётган профилактика тадбирлари ортидан республикада, жумладан, Тошкентда ҳам ўсмирлар ўртасида жиноят содир этиш ҳолатлари камаймоқда.\n“Масалан, 2015 йилда балоғатга етмаганлар томонидан 374 жиноят содир этилган эди. 2016 йилда эса жиноятлар сони 76 тага камайди. 2017 йилнинг январида ўсмирлар томонидан 9 жиноят содир этилди, 2016 йилнинг январида эса бундай жиноятлар сони 15тани ташкил қилган эди”, деди Дониёр Тошхўжаев.\nРасмийнинг айтишича, балоғатга етмаган ёшлар ўртасида асосан ўғирлик, безорилик, йўл-транспорт ҳодислари каби қонунбузарликлар содир этимлоқда. Оғир ва ўта оғир жиноятлар сони эса жуда кам.


Сарсонликнинг 20 йили – ҳазорасплик ночорлар қиссаси\n13:51 / 03.01.2019 34474\nЯқинда жуда абгор бир хонада, ночор аҳволда яшаётган аёлнинг фотосуратлари ижтимоий тармоқларда тарқалиб кетди.\nУйсиз қолиб, кўча-кўйда, метро станцияларида, ер ости йўлларида кун кўраётган одамлар борлигини эшитгандик, ТВ орқали кўргандик. Аммо улар фақат хорижда бўлади, деган тасаввурга эга эдик. Ўзбекистонда ҳам шундай аҳволда қолган одамлар борлиги хаёлимизга ҳам келмаган.\nБиз бу оилани излаб, Хоразм вилоятининг Ҳазорасп тумани марказидан топдик. Айни пайтда эски ҳарбий қўмита биносида яшаётган бу аёлнинг турмуш тарзи билан танишдик. Бундан ташқари, унинг қўшнилари бўлмиш бошқа оилаларни қийнаётган муаммоларни, уларнинг тақдири бир-бирига ўхшашлигини аниқладик.\nВоқеа 1999 йилга бориб тақалади. Ҳазорасп шаҳарчасидаги уйлардан бири бузилиб, 11та оила вақтинча яшаб туриш учун Шароф Рашидов маҳалласи, Нурли йўл кўчасидаги эски ҳарбий қўмита биносига кўчирилади. Уларга 1 – 1,5 йил ичида янги уй берилиши ваъда қилинади.\n64 ёшли Шукуржон Тиллаева ваъдага ишониб, эски ҳарбий қўмита биносига кўчиб ўтганлардан бири, у 44 ёшли ўғли Рашид ва 29 ёшли ўғли Ҳамдам билан қарийб 20 йилдан бери 1 хона ва даҳлиздан иборат жойда яшамоқда.\n«1999 йилда уйимиз бузилди. Ўрнига янги уй беришни ваъда қилиб, бизни мана шу эски бинога кўчириб, олиб келишди. 1 – 1,5 йилда янги уйга кўчиб ўтишимизни айтишди. Аммо, мана 20 йилдирки харобада яшаяпмиз.\nИкки ўғлимни катта қилиш учун оғир кунларни бошимдан ўтказдим. Ҳозир қандли диабет билан хастаман, қон босимим ҳам юқори. Яқинда инсульт бўлдим, шундан кейин, ўрнимдан туролмай, тўшакка михланиб қолдим. Ўтириш-туришим, ейиш-ичишим, ётоғим-турарим ҳаммаси мана шу хонада.\nИкки ўғлимни оилали, бола-чақали бўлишини истайман, бироқ шароит имкон бермайди. Бир пайтлар каттасини уйлантирган эдим, аммо, келин бу шароитга чидамай, кетиб қолди», - деди Шукуржон Тиллаева.\nОнахоннинг катта ўғли Рашид бозорда аравакашлик қилади, кичик ўғли эса унга қараб, уйда ўтирибди. Оғир хаста онасини ёлғиз ташлаб кетолмайди, чунки у алоҳида парваришга муҳтож.\n«Бозорда аравакашлик қиламан, шуни орқасидан кун кўрамиз. Топган-тутганимдан орттириб, онамнинг дорисига, даволанишига сарфлайман. Жуда ҳам оғир шароитда яшаяпмиз. Укам ишга чиқолмайди, чунки онамга қараб ўтириши керак, инсульт бўлганидан кейин, у парваришга муҳтож бўлиб қолган», - деди Рашид.\nЭски ҳарбий қўмита биносига кўчириб олиб келинган яна бир оиланинг тақдири ҳам уларникига ўхшаш.\n51 ёшли Саломат Мадаминова вояга етган ўғли ва қизи билан 1 хонали уйда яшаяпти. Улар ҳам қарийб 20 йилдан бери шу ерда.\n«1999 йили уйсиз қолдик. Ўша пайтда эски уйимизни бузиб, ўрнига янгисини қуриб беришни ваъда қилиб, бизни мана шу бинога кўчиришди. Орадан деярли 20 йил ўтган бўлса-да, уйдан дарак йўқ. Янги қурилган уй эса бошқа одамларга бериб юборилди.\n1 хонали ва даҳлизли уйда ўғлим ва қизимни катта қилдим. Келин ҳам олган эдим, аммо у шароит оғирлиги туфайли, кетиб қолди. Бундай аҳволда ким ҳам яшашни истарди дейсиз... Ўғлим Россияда ишлаб, уйга пул юбориб турарди, аммо депортация бўлгач, уч йил сарсон бўлди», - деди Саломат Мадаминова.\nУларга қўшни бўлган Фурқат Рўзметов оиласидаги вазият ҳам ҳавас қилгудек эмас. У 1987 йилда туғилган, қурилиш соҳасида устачилик қилади. 2 хонали уйда хотини, 2 нафар фарзанди, акаси ва укаси билан яшамоқда. Акасида 2-гуруҳ ногиронлиги бор.\n«Мана шу эски бинонинг 2та хонасида 6 жон бўлиб, бир амаллаб яшаяпмиз. Бу бино ҳам жуда эскириб кетган. 60-70 йил олдин қурилган бўлса керак. Турар жой учун мослашмаган, сув, канализация йўқ. Уйимизга темир йўл яқин. Ҳар сафар поезд ўтганида, шифт ва деворлар тебраниб, худди устимизга қулайдигандек туюлади.\nУй-жойга жуда муҳтожмиз, биз ҳам одамларга ўхшаб яхши яшашни истаймиз. Бу масалада арзонлаштирилган уй-жойларни олиш учун Ҳазорасп туман ҳокимлигига ариза берган эдим. Комиссия хулосасини билиш учун борсам, мен берган ариза йўқолиб қолганини айтишди. Ҳафсалам пир бўлиб қайтиб келдим», - деди Фурқат Рўзметов.\nЭски бинода яшаётган Файзулла Ғафуров, 1987 йилда туғилган, хотини, 2 нафар фарзанди ва онаси билан 2 хонали уйда яшайди. 53 ёшли Шарофат Искандарова қизи Шаҳрибону билан 2 хонали уйда яшаяпти. Ўғли Қозоғистонда ишлаб юрган пайтида ҳаётдан кўз юмган. 52 ёшли Хушнуд Аҳмедовнинг 1-гуруҳ ногиронлиги бор, оиласи, опасидан қолган кичкина болалар билан 2 хонали уйда яшаяпти. Уй-жойга бўлган эҳтиёжи бор.\nНурли йўл кўчасидаги эски ҳарбий қўмита биносида яшаётган оилалар муаммоси бўйича Ҳазорасп тумани хотин-қизлар қўмитаси раиси Зебинисо Каримовадан изоҳ олдик.\n«Ҳазорасп тумани ҳокимлигининг бу оилаларнинг аҳволидан хабари бор. Биз уларнинг яшаш шароитини ўргандик. У ерда 11та оила яшамоқда, шулардан 3таси уй-жойга муҳтож экани аниқланди. Энди уларни Ҳазорасп тумани ва Питнак шаҳарчасидаги бўш объектлардан бирига кўчирмоқчимиз. Ҳозирда бу объектлар таъмирланяпти. Электр энергияси ва газ тармоғига уланганидан сўнг, бу оилаларни янги жойга кўчирамиз», - деди Зебинисо Каримова.\nОилаларнинг янги бинога қачон кўчиб ўтиши ҳақида сўраганимизда, Зебинисо Каримова бундай маълумотга эга эмаслигини айтди.\nҲазорасп туманидаги бу оилаларнинг 20 йилдан бери ночор аҳволда яшаётгани билан шу пайтгача ҳеч ким қизиқмагани, уларнинг тақдирига бефарқ бўлгани ажабланарли ҳол. Маҳаллий ҳокимият, маҳалла қўмитасининг бундан бехабар бўлганига ишониш қийин. Агар хабардор бўлса, уларга ёрдам қўлини чўзишга уринмагани янада таажжубга солади. Наҳотки, эҳтиёжманд, ночор оилаларга ёрдам берилиши учун уларнинг аҳволи ижтимоий тармоқларда овоза бўлиши, матбуотда ёритилиши шарт бўлса? 20 йил олдин бу оилаларга берилиши керак бўлган уйлар қандай асос билан бошқа одамларнинг қўлига ўтиб кетган, нима учун ҳақиқий эгаларига етказилмаган?\nҲазорасп тумани маҳаллий бюджетида кам таъминланган, эҳтиёжманд оилаларга ёрдам бериш учун маблағ бор ёки йўқлигини билмаймиз, аммо туманни зинҳор «қолоқ ва камбағал ҳудуд», деб бўлмайди.\nШаҳарчада жуда катта улгуржи ва чакана бозорлар, юзлаб дўконлар бор - бу ер тижорат қайнаб турган жой. Ҳазорасп улгуржи бозорларида вилоятнинг барча шаҳар ва қишлоқларидан, ҳатто қўшни вилоятлардан келиб савдо қилишади. Агар бюджет маблағларининг танқислиги имкон бермаса, мулозимлар тадбиркорларни, бақувват ҳомийларни жалб қилиб, оилаларнинг ижтимоий аҳволини яхшилашга кўмак бериши, муаммонинг қандайдир бошқача ечимларини топиши мумкин эди. Савоб илинжида юрган, эҳтиёжмандларга ёрдам қўлини чўзишга ҳаракат қиладиган саховатгўй одамлар юртимизда йўқ эмас.\nИжро ҳокимияти органлари вакилларини кўпроқ халқ дарди билан яшашини, уни қийнаётган муаммоларини ечишга ҳаракат қилишини, эҳтиёжманд оилаларга нисбатан муносабатни ўзгартиришини истар эдик. Шунда орамизда бундай ночор одамлар қолмаган бўларди.\nҲазораспда йирик енгил саноат комплекси ишга туширилди


Руни: «Мағлубиятнинг эртасига кийиниш хонасида Погба ва Лингард рақсга тушаётганини кўрганман. Бориб, мусиқани ўчириб қўйганман»\nМанчестер ЮнайтедУэйн РуниПогбаЖесси Лингард\n«Манчестер Юнайтед»нинг собиқ ҳужумчиси Уэйн Руни жамоанинг мағлубиятига қандай муносабат билдириши ҳақида гапирди.\n«Юнайтед» мағлуб бўлганидан бир кун ўтгач, машғулотларга келдим. Ҳамон ғазабда эдим. Майкл Кэррик билан кийиниш хонасига кирдик.\nУ ерда Поль Погба ва Жесси Лингарднинг рақсга тушаётганини кўрдик. Бордим, мусиқани ўчирдим ва колонкаларни хонадан олиб чиқиб ташладим. Менда шундай позиция бор, футболда шу тарзда катта бўлдим.\nПоль ва Жесси буни қабул қилишди, чунки тажрибали футболчи эдим. Ортга назар солиб, улар ҳеч қандай даҳшатли иш қилишмагани, ҳеч кимга зарар етказишмаганини биламан. Шунчаки эски мактаб характерини кўрсатганман», — дея Рунининг сўзларини келтиради Manchester Evening News.


“Насаф” кетганлар ўрнини янада кучли футболчилар билан тўлдиради\n11 июль, 2017, 21:07\nДавралар оралиғидаги қисқа таътилга чиққан "Насаф" жамоаси, бугундан тайёргарлик машғулотларига киришди. Машғулотлар Қарши шаҳридаги клубимиз қароргоҳида олиб борилмоқда. Бу ҳақда клуб расмий сайти хабар бермоқда.\nШерзод Аъзамов: "Насаф"дан кетиш қийин бўлди\nМашғулотларда Равшан Ҳайдаров бошчилигидаги U-22 терма жамоаси йиғинига жалб этилган футболчилар иштирок этишмаяпти. Булар Дониёр Нарзуллаев, Бобир Абдухолиқов, Шароф Муҳитдинов, Умиджон Эргашев, Азизжон Ғаниев ва Одилжон Ҳамробековлардир.\nЛегионерлардан Драган Черан ва Игорь Голбанлар эртага клуб қароргоҳига етиб келишади ва машғулотларга киришади.\nЖамоа таркибидаги ўзгаришларга тўхталадиган бўлсак, ўзингизга маълум "Насаф"ни дарвозабон Элдорбек Суюнов ва ҳимоячи Шерзод Аъзамовлар расман тарк этишган. Ушбу футболчилар энди “Пахтакор” клубида фаолиятларини давом эттиришади.\nЖамоа таркибига янги футболчилар қўшилиши кутилмоқда, бу ҳақда яқин кунларда аниқ маълумот берилади.\n“Насаф” иккинчи давра тайёргарликлари юзасидан 17 июль куни Тошкентда “Навбаҳор” жамоаси билан ўртоқлик учрашуви ўтказади. 18 июль куни эса жамоамиз тиббий назоратдан ўтади.


“Пирамида”чининг менежери ўзини ўлдирди\nНью-Йорк шаҳар полицияси молиячи Бернард Мэддофф билан ҳамкорлик қилган франциялик менежернинг ўз жонига қасд қилиб ўлгани тўғрисида хабар қилди.\nАсосий тахминга кўра, Рене-Тьерри Магон де Вилльюэйш ҳамкори Мэддоффнинг товламачилиги оқибатида ўз мижозларининг қарийб бир ярим миллиард доллар пулини бой бериб қўйгани учун ўзини ўзи ўлдирган.\nБернард Мэддоффнинг ўзи эса шу кунда Нью-Йоркда, уй қамоғида сақланмоқда. У молиявий пирамида тузганликда айбланмоқда. Мэддоффнинг найранги туфайли у тузган сармоя жамғармасига пул қўйган мижозлари 50 миллиард долларни бой берганлар.


2015 йилда жисмоний шахслар даромад солиғини кўпроқ тўлайдиган бўлди - Anhor\nAnhor Все посты 2015 йилда жисмоний шахслар даромад солиғини кўпроқ тўлайдиган бўлди\n2015 йилда жисмоний шахслар даромад солиғини кўпроқ тўлайдиган бўлди\nЖисмоний шахслар даромадидан солиққа тортишнинг паст шкаласи бўйича олинадиган солиқ (энг кам иш ҳақининг беш баробари миқдоригача) даромад миқдорининг 7,5% дан 8,5%гача кўтарилди. Энг кам иш ҳақининг бир баробаригача миқдоридан иборат даромад солиққа тортилмайди.\nШунингдек, Молия вазирлиги ҳузуридаги бюджетдан ташқари Пенсия жамғармасига фуқароларнинг иш ҳақи кўринишидаги даромадларидан тўланадиган мажбурий суғурта бадалининг ставкаси 0,5% га, яъни 6,5% дан 7% гача ошди.\nЮридик шахслардан олинадиган даромад солиғи 0,5% га, яъни 8% дан 7,5% гача камайтирилди. Хизматлар соҳасида фаолият кўрсатувчи корхоналар учун пластик карталардан фойдаланган ҳолда тўланган хизматлар ҳажми бўйича ставка 2014 йилдаги каби 5%га камайтирилди, дея хабар беради “UZ24” нашри.\nдаромад солиғимажбурий солиқларпенсия жамғармасифоиз\n«Мен беш литрли челакка ўтирдим, ярим пакир қон қуюқаларим бор эди»


ЭЛЕКТРОЭНЦЕФАЛОГРАФИЯ » Тиббий психология – Расмий сайт\nЯнгиликлар » Энциклопедия » ЭЛЕКТРОЭНЦЕФАЛОГРАФИЯ\nЭлектроэнцефалография (ЭЭГ) – бош мия нейронлари электрик потенциалларини ёзиб олиш орқали марказий нерв системасининг функционал фаоллигини ўрганиш усули. Бош миянинг функционал фаоллиги турли ёшда ва касалликларда турлича намоён бўлади. Бу ҳолатларни ўрганиш учун эса ЭЭГ жуда мақбулдир.\nЭЭГ ўтказишга оид асосий кўрсатмалар\nЭпилепсия ва бошқа пароксизмал ҳолатлар.\nНевроз ва психастениялар.\nКогнитив бузилишлар (олигофрения, деменция).\nКраниоцеребрал жароҳатлар ва уларнинг асоратлари.\nБош миянинг қон томир касалликлари.\nБош миянинг яллиғланиш касалликлари.\nЭслатма. ЭЭГ ўтказишга монелик қилувчи ҳолатлар йўқ. Врач кўрсатмасига биноан бу текширувни чақалоқлик даврида ҳам, кексалик даврида ҳам, ўлим тўшагида ётган беморга ҳам ўтказилади. ЭЭГ текшируви инсон учун мутлоқо безарар.\nЭЭГ олиш ва ёзиш техникаси\nЭЭГ ўтказиш учун махсус электродлардан фойдаланилади. Бошда электродлар ҳалқаро «10–20» системасига биноан жойлаштирилади (расмга қаранг). ЭЭГ 8, 16, 19, 24 ва 32 каналли электроэнцефалографларда ёзилади. Бироқ, тиббий амалиётда 16 каналли электроэнцефалографлардан кенг фойдаланилади. ЭЭГ текшируви ўтказилаётган хона тинч ва ташқи шовқинлардан изоляция қилинган бўлиши керак. ЭЭГ синалувчини горизонтал ҳолатда ётқизиб ёки курсида ўтқазиб олинади. ЭЭГ олаётганда қуйидаги функционал синамалардан фойдаланилади: кўзларни юмиш ва очиш, гипервентиляция (ГПВ), фотостимуляция (ФТС), фоностимуляция (ФНС).\n67 б-расм. Бошда электродларни жойлаштириш тартиби\n67 а-расм. Электроэнцефалография текшируви ўтказилаётган пайт\nБошга электродлар қўйиб бўлингач, синалувчидан кўзларини юмиш сўралади ва тинч ҳолатдаги ЭЭГ ёзуви олинади. Бу пайтда алфа-фаоллик доминантлигини кўриш мумкин. Кейин синалувчидан кўзларини очиш сўралади. Кўзлар очиқ ҳолатда олинган ЭЭГ да алфа-фаоллик кескин сустлашади ёки йўқолади. Кейин яна синалувчидан кўзларни юмиш сўралади. Бу пайтда алфа-фаоллик яна пайдо бўлади. Кўзларни очиб-юмганда пайдо бўладиган окулограммалар артефакт ҳисобланади ва уларни патологик тўлқинлар деб қабул қилмаслик керак.\n68-расм. Эпилепсияда пароксизмларнинг намоён бўлиши.\nСўнгра ГПВ, ФТС ва ФНС синамалари кетма-кет амалга оширилади. ГПВ синамасини ўтказиш учун 2-3 дақиқа мобайнида чуқур-чуқур нафас олиб чиқариш сўралади. ЭЭГ ни ёзиб бориш ГПВ вақтида ҳам, ундан кейин ҳам 3 дақиқа мобайнида давом эттирилади. ГПВ пайтида мия қон томирларида СО2 миқдори кўпайиб нейронлар қўзғалиши кучаяди. Бунинг натижасида алфа-тўлқинлар деформацияси ва экзалтацияси рўй бериб, патологик тўлқинлар вужудга келиши мумкин. ГПВ пайтида эпилепсия билан касалланганларда спайк ва ўткир тўлқинлар ҳам пайдо бўлади.\nГПВ синамасидан сўнг ФТС синамаси ўтказилади. Махсус мосламалар орқали иккала кўз олдида юқори частотали қисқа муддатли ёруғлик чақнашлари ҳосил қилинади. Бу пайтда кўзлар юмуқ ҳолатда бўлиши керак. ФТС пайтида ёруғлиқ чақнашларига жавобан биопотенциаллар ҳам ўзгаради. Ушбу тўлқинларнинг ФТС га мос равишда ритмик тарзда иккала ярим шарда ҳам вужудга келиши ритмни ўзлаштириш реакцияси (РЎР) деб айтилади. РЎР нормада кузатиладиган ҳолат бўлиб, унинг амплитудаси энса соҳасида каттароқ бўлади, марказий ва пешона соҳаларига келиб эса пасая бошлайди. ФТС пайтида деярли ҳар доим алфа-ритм сўнади. Бу ҳолат алфа-ритм десинхронизацияси деб аталади. ФТС яширин эпилептик тўлқинларни қўзғаш мақсадида қўлланилади.\nФНС амалий тиббиётда кам қўлланилади. Чунки бу синама ГПВ ва ФТС каби эпилептик тўлқинларни қўзғай олмайди. Турли фармакологик дорилар билан ҳам синамалар ўтказилади. Масалан, вегетатив пароксизмларни эпилептик пароксизмлардан (масалан, мезотемпорал эпилепсияда) фарқлаш мақсадида 2 мл кофеин тери остига қилиб, сўнгра ЭЭГ қилинади. Эпилепсия билан касалланганларда кофеин синамасидан сўнг спайк ва ўткир тўлқинлар пайдо бўлади.\nАртефактлар. Мия потенциали билан боғлиқ бўлмаган тўлқинларга артефакт деб айтилади. Артефактлар келиб чиқиши бўйича 2 турга ажратилади: 1) Физик (электромагнит); 2) Физиологик.\nФизик (электромагнит) артефактлар атрофдаги электр ёки магнит кучланишлари таъсири, ЭЭГ симларининг издан чиқиши, электродларнинг танага жипс жойлаштирилмаганлиги сабабли юзага келади. Шунинг учун ЭЭГ олинадиган хонада турли электр кучланишларига эга приборлар бўлмаслиги керак.\nФизиологик артефактлар – инсон танаси ҳаракатлари сабабли юзага келадиган артефактлар. Кўзларни юмиб-очиш (окулограмма), ютиниш, чайнов ҳаракатлари ёки оёқ-қўлларни ҳаракатлантириш, калла юзасида жойлашган қон томирлар пулсацияси физиологик артефактлар сабабчисидир.\nАртефактлар юзага келмаслиги учун синалувчининг боши ёғли бўлмаслиги, электродлар соч устига қўйилмаслиги, ҳар бир ЭЭГ олингандан сўнг электродлар физиологик эритмада ювилиши керак. Шу ҳолатлар кузатилса, электрод қўйиладиган соҳалар спирт билан тозаланиши керак.\nА. Нормал тўлқинлар\nАлфа (α)-ритм. Частотаси 8-13 Гц, амплитудаси 40-100 мкВ бўлган синусоидал шаклга эга тўлқинлар. Катта ёшдагиларда α-ритм, асосан, энса соҳасида ёзилади. Алфа-ритм деярли 80 % соғлом одамда аниқланади. Кўзларни юмганда бу тўлқинлар пайдо бўлади, очганда эса йўқолади. Шунинг учун ҳам α-фаолликнинг вужудга келишини кўрув анализатори билан боғлашади. Алфа-ритм амплитудаси ақлий ва руҳий зўриқишлар (фикран математик мисоллар ечиш, қўрқув, хавотир ва ҳ.к) пайтида ҳам пасаяди ёки йўқолади. Демак, аксарият соғлом одамларда α-ритм доминант ритм ҳисобланади.\nБета (β)-ритм. Частотаси 14-40 Гц, амплитудаси 15 мкВ гача бўлган арра тишига ўхшаш тўлқинлар. β-ритм, асосан, бошнинг марказий ва пешона соҳаларида аниқланади. Аксарият ҳолларда, бета-ритм амплитудаси 5 мкВ дан ошмайди. Юқори частотали (40-70 Гц) ва паст амплитудали (5-7 мкВ) аррасимон бета тўлқинлар γ-ритм деб ҳам аталади. Соғлом одамларда бета-ритм суст ифодаланган бўлади. Неврозларда бета-ритм аксарият ҳолларда доминант ритм сифатида намоён бўлади.\nБ. Патологик тўлқинлар\nТета-ритм. Частотаси 4-6 Гц, амплитудаси 40 мкВ дан катта бўлган (баъзида 300 мкВ ва ундан юқори) патологик тўлқинлар. Болалик даврида ёзилган ЭЭГ да тета-фаоллик кўп аниқланади. Боланинг мияси ривожланган сайин тета-фаоллик камая боради ва унинг ўрнини алфа-фаоллик эгаллайди. Тета-фаоллик олигофрения ва бош миянинг турли органик касалликларида кўп бўлади. Соғлом одамларда тета-фаоллик жуда кам аниқланади. Уйқу пайтида тета-фаоллик кучаяди.\nДелта-ритм. Частотаси 0,5-3 Гц бўлган юқори амплитудали патологик тўлқинлар. Соғлом одамларда делта тўлқинлар пайдо бўлиши бош миянинг функционал фаоллиги пасайганидан далолат беради. Бироқ, делта тўлқинлар каттароқ соҳани эгалласа ёки фокус типида пайдо бўлса, бу ҳолат бош миянинг оғир органик касаллиги сабабли юзага келаётган бўлишини эсда тутиш лозим. ЭЭГ нинг 15 % дан ошиқ қисмини тета ва делта тўлқинлар эгалласа, бу ҳолат патологик ЭЭГ ҳисобланади. Бош миянинг оғир органик касалликларида патологик тўлқинлар кўп аниқланади.\nПатологик тўлқинлар ичида эпилептиформ тўлқинлар алоҳида ўрин касб этади. ЭЭГ – эпилепсияни аниқлашда ўта муҳим текширув усулидир. ЭЭГ текширувисиз “эпилепсия” ташхисини тасаввур қилиш қийин.\nЭпилептиформ фаоллик. Эпилептиформ фаоллик атамаси эпилепсия ва эпилептик синдромлар учун хос бўлган ўткир типдаги тўлқинларга нисбатан ишлатилади. Эпилептиформ тўлқинларга қуйидагилар киради:\nСпайк (ингл. spike – ўткир тиғдек) – давомийлиги 10-70 мс, амплитудаси 50 мкВ дан юқори бўлган тиғ шаклига эга ўткир тўлқин. Қисқа муддат давом этувчи спайкларнинг амплитудаси асосий биоэлектрик фаоллик амплитудасидан катта бўлади ва 100-500 мкВ дан ошиб кетади. Бир неча спайклар бир-бирига ёпишиб кетма-кет намоён бўлиши ҳам мумкин.\nЎткир тўлқин – давомийлиги 70-200 мс бўлган ўткир учли тўлқин. Спайк ва ўткир тўлқинлар – амплитудаси бўйича асосий биоэлектрик фаолликдан фарқ қилувчи тўсатдан пайдо бўлиб тез ўтиб кетувчи тўлқинлардир. Ўткир тўлқинлар ташқи кўринишдан спайкларга ўхшаб кетади, бироқ улардан давомийлиги билан фарқ қилади. Ўткир тўлқинлар амплитудаси ҳам 50-500 мкВ (баъзан 1000 мкВ) атрофида бўлади. Эпилепсияда спайклар ва ўткир тўлқинларнинг секин тўлқинлар билан биргаликда намоён бўлиши кўп учрайди.\n«Спайк-секин тўлқин» комплекси – спайкларнинг секин тўлқинлар билан биргаликда намоён бўлиши. Бу комплексларнинг частотаси 2,5-6 Гц, давомийлиги 200-400 мс.\n«Ўткир тўлқин-секин тўлқин» – ўткир тўлқинларнинг секин тўлқинлар билан биргаликда намоён бўлиши. Бу комплексларнинг частотаси 0,7-2 Гц, давомийлиги 500-1200 мс.\n«Полиспайк-секин тўлқин» – полиспайкларнинг секин тўлқинлар билан биргаликда намоён бўлиши.\nТекширилаётган одамда спайклар, ўткир тўлқинлар ва улар билан боғлиқ секин тўлқинлар аниқланса, эпилепсия ёки эпилептик синдромларни инкор қилиш керак. Бундай пайтда ЭЭГ видеомониторинг текширувидан фойдаланилади.\nНормал ЭЭГ деганда, алфа ва бета ритмлардан иборат ЭЭГ тушунилади. Бунда патологик тўлқинлар (тета ва делта) жуда кам бўлади. ЭЭГ ни ҳосил қилувчи асосий тўлқинлар, яъни алфа ва бета-ритм частотаси, амплитудаси, локализацияси нормал ЭЭГ учун белгиланган нормативларга мос келиши керак. Нормал ЭЭГ учун алфа-ритм амплитудаси 40-100 мкВ, бета-ритм амплитудаси 15 мкВ атрофида бўлиши, яримшарлараро асимметрия бўлмаслиги ёки суст ифодаланган бўлиши лозим. Нормал ЭЭГ да ҳам тета ва делта тўлқинлар учраши мумкин, бироқ улар жуда кам жойни (15 %) эгаллаши ва амплитудаси 50 мкВ дан ошмаслиги лозим. Билатерал-синхрон тебранишлар, спайк ва ўткир тўлқинлар ҳам бўлмаслиги керак. Нормал ЭЭГ хулосасини чиқаришда синалувчи ёши ва функционал ҳолати эътиборга олинади. Чунки, болалик даврида тета ва делта тўлқинлар кўпроқ аниқланади. Аксарият соғлом одамларда алфа-фаоллик доминантлик қилади.\n69-расм. ЭЭГ тўлқинлари: а – бета ритм; б – алфа ритм; в – тета ритм; г – дельта ритм.\nНормал ЭЭГ алфа-ритм ёки бета-ритм доминантлиги билан намоён бўлади. Алфа-фаоллик доминантлиги билан намоён бўлувчи нормал ЭЭГ учун частотаси 8-13 Гц, амплитудаси 40-100 мкВ бўлган синусоидал шаклга эга алфа-ритмнинг симметрик тарзда намоён бўлиши жуда хос. Алфа-ритм энса соҳасида максимал амплитудага эга бўлиб, марказий ва пешона соҳаларига келиб унинг амплитудаси пасаяди ва бета-фаоллик билан қўшилиб кетади. Кўзларни юмганда алфа-ритм пайдо бўлади, очганда десинхронизацияга учрайди. Бета-фаоллик доминантлиги билан намоён бўлган нормал ЭЭГ да частотаси 14-40 Гц ва амплитудаси 15 мкВ гача бўлган арра тишига ўхшаш тўлқинлар барча соҳаларда аниқланади.\nПатологик ЭЭГ деганда, нормал ЭЭГ талабларига мос келмайдиган, яъни алфа ва бета фаоллик жуда кам бўлган, тета ва делта фаоллик ёки эпилептиформ тўлқинлар кўп учрайдиган ЭЭГ тушунилади.\nПатологик ЭЭГ учун қуйидагилар хос:\nНормал фаоллик, яъни алфа ва бета-ритм частотаси, амплитудаси ва топографиясининг ўзгариши ёки бу ритмларнинг аниқланмаслиги;\nПатологик фаолликнинг (тета ва делта тўлқинлар) кучайиб кетиши;\nЭпилептиформ фаоллик (спайк ва ўткир тўлқинлар) аниқланиши;\nБилатерал-синхрон тебранишлар вужудга келиши;\nПатологик фаоллик фокуси аниқланиши;\nЯққол ифодаланган яримшарлараро асимметрия;\nФункционал синамаларга патологик жавоб реакциялари.\nУшбу патологик ўзгаришлар одатда енгил, ўртача ва кучли тарзда намоён бўлади. Патологик ЭЭГ бош миянинг турли хил патологиялари, яъни эпилепсия, ўсма, инсулт, яллиғланиш касалликлари, метаболик бузилишлар, интоксикацияларда аниқланади. Албатта, ушбу патологик жараёнлар миянинг функционал системасини турли даражада издан чиқаради ва бу ҳолатлар ЭЭГ да акс этади. Бироқ миядаги кичик патологик ўчоқлар биоэлектрик фаолликни кескин издан чиқариши ёки аксинча, катта патологик ўчоқлар енгил функционал ўзгаришлар билан намоён бўлиши мумкин. Шунинг учун ҳам ЭЭГ миядаги патологик жараённинг ўзини эмас, балки миянинг унга бўлган реакциясини кўрсатади, деб айтилади.\nПатологик ўчоқ бош миянинг медиал тузилмаларида жойлашса, миянинг функционал фаоллиги кескин ўзгаради ва ЭЭГ да турли хил биоэлектрик тўлқинлардан иборат билатерал-синхрон тебранишлар юзага келади. Демак, медиал тузилмаларда жойлашган патологик ўчоқлар иккала ярим шарда ҳам кучли функционал ўзгаришлар манбаидир. Агарда патологик ўчоқ пўстлоққа яқин жойлашса, ўша соҳада “патологик фаоллик фокуси” аниқланади. Бу фокус, асосан, тета ва делта тўлқинлардан иборат бўлади. Бундай беморларга МРТ қилинса, ўша соҳада ўсма, жароҳат ёки яллиғланиш реакцияси излари аниқланиши мумкин.\nБаъзида патологик ЭЭГ нормал тўлқинлар ҳисобланмиш, алфа ва бета тўлқинларнинг патологик ўзгариши билан намоён бўлади. Масалан, алфа-фаоллик ЭЭГ нинг 70 % дан ортиқ қисмини эгалласа, амплитудаси 100 мкВ дан ошиб кетса, синусоидал шакли ўзгарса ва тўлқинлар учи ўткирлашса, бу ҳолат алфа-ритм гиперсинхронизацияси дейилади ва патологик ЭЭГ ҳисобланади.\nБаъзан патологик ЭЭГ юқори частотали, юқори амплитудали бета-фаолликдан иборат бўлади. Бу ҳолатга бета-ритм гиперсинхронизацияси деб айтилади. Бунда бета-ритм амплитудаси 20-30 мкВ дан ошиб кетади, шакли ҳам деформацияга учрайди ва ЭЭГ нинг барча соҳаларига тарқалади. Қолган тўлқинлар учрамайди ёки жуда кам аниқланади. Агар амплитудаси 3-5 мкВ бўлган бета-ритм ЭЭГ нинг барча соҳаларида аниқланса, бу ҳолат силлиқ типдаги ЭЭГ деб айтилади. Силлиқ типдаги ЭЭГ атамаси ўта паст амплитудали бошқа биопотенциалларга нисбатан ҳам қўлланилади.\nПатологик типдаги ЭЭГ хулосасини чиқаришда яримшарлараро асимметрияга ҳам эътибор қаратилади. Яримшарлараро асимметрия нормада бўлмайди ёки жуда суст ифодаланган бўлади. Масалан, алфа-фаоллик чап ярим шарда яхши (частотаси 13 Гц, амплитудаси 100 мкВ), ўнг ярим шарда эса суст ифодаланган (частотаси 7 Гц, амплитудаси 50 мкВ) бўлса, алфа-фаолликнинг яримшарлараро асимметрияси аниқланган бўлади. Яримшарлараро асимметрия бета, тета ва делта фаолликлар диапозонида ҳам кузатилади. Биоэлектрик фаолликнинг яққол ифодаланган асимметрияси бош мия ярим шарларида жойлашган патологик жараёнларда (инсулт, ўсма, жароҳатлар) кўп юзага келади.\nЭпилептиформ фаоллик (спайклар, ўткир тўлқинлар, патологик комплекслар) патологик ЭЭГ нинг асосий компонентлари бўлиб, эпилепсия ва эпилептик синдромларда пайдо бўлади. Эпилепсия ва унинг турларини тўғри аниқлаш учун ЭЭГ видеомониторинг текшируви ўтказилади. Акс ҳолда маълумот тўла бўлмаслиги мумкин. Бунда ЭЭГ 12 ёки 24 соат мобайнида ёзилади. Айниқса, бир неча сониялар давом этадиган эпилептик хуружларда (абсансларда) ЭЭГ видеомониторинг текшируви ўтказилиши ўта муҳимдир.\nЭЭГ хулосаларини тайёрлаш\nЭЭГ маълумотлари компьютер дастурларда автоматик тарзда таҳлил қилинади. ЭЭГ ўтказаётган мутахассис хоҳишига қараб, маълумотларни жадвал, диаграмма, гистограмма, топографик харита ва турли ўлчамли голограммалар шаклида олиши мумкин. Артефактлар махсус дастурлар ёрдамида сўндирилади. Шунингдек, компьютер дастурлар орқали ҳар бир тўлқиннинг амплитудаси ва частотасини алоҳида ўрганиш мумкин.\nАвтоматик тарзда таҳлил қилинган ЭЭГ маълумотларини ўрганиб чиқиб, ЭЭГ текширувини ўтказаётган мутахассис хулоса чиқаришда қуйидаги ҳолатларни кўрсатиб ўтади: нормал тип, гиперсинхрон ёки десинхрон тип, енгил, ўрта ёки кучли даражадаги биоэлектрик ўзгаришлар, эпилептиформ фаоллик қайд қилинган жойлар, патологик фаоллик фокуси, функционал синамаларга бўлган реакциялар ва ҳ.к. Чунки, ЭЭГ жавобларини олган невропатолог ёки УАШ дастлаб сўнгги хулосага эътибор қаратади.\nҚўшилган: 17:45 / 15-04-2021 Ўқилди: 53\nЭКСТРАПИРАМИДАЛ СИСТЕМА КАСАЛЛИКЛАРИ


Давлат департаменти Скрипаллар иши туфайли РФга нисбатан санкциялар киритади\nАҚШ Давлат департаменти Британиянинг Солсбери шаҳрида собиқ рус офицери Сергей Скрипаль ва унинг қизи Юлия заҳарлангани туфайли Россияга нисбатан санкциялар киритади. Тегишли баёнот Давлат департаментининг сайтида эълон қилинди.\nДавлат депрартаментининг вакиласи Хизер Нойерт хоним Буюк Британияда асабни фалажловчи модда қўллаган Россия халқаро ҳуқуқни бузган, деб аниқлик киритди.\nЯнги чекловлар 22 августдан бошлаб кучга киради. Хусусан, Россияга миллий хавфсизлик соҳасида ишлатиладиган товарларни экспорт қилишга тақиқ қўйилади. Бу ерда авиацияда ишлатиладиган электрон қурилмалар ҳақида сўз бормоқда.\nАгар Москвадагилар уч ой мобайнида кимёвий қурол қўлламасликка кафолат бермаса ва халқаро инспекторларни мамлакатга қўйишга розилик бермаса, у ҳолда Россия санкцияларнинг иккинчи даврасига дуч келади, деб хабар қилмоқда NBC сайти Давлат департаментига таянган ҳолда. Хусусан, “Аэрофлот” кмопанияларининг АҚШга парвози тақиқланиши ва ўзаро савдо энг кам миқдоргача камайтирилиши назарда тутилмоқда.\n1991 йилдаги қонунга биноан, бирор мамлакат томонидан биологик ва кимёвий қурол қўллаш АҚШ томонидан чекловчи чоралар қўлланишини келтириб чиқаради.\n2018 йил 4 март куни Бош разведка бошқармасининг собиқ офицери Сергей Скрипаль ва унинг қизи Юлия Солсбери шаҳар паркида ҳушсиз ҳолда топилган ва касалхонага олиб борилган эди. Узоқ вақт даволаниш ва реабилитациядан сўнг, иккаласи турли вақтда касалхонадан чиқарилди ва биргаликда қўриқланмоқда, уларнинг манзили Британия ҳукумати томонидан ошкор қилинмаяпти.\nЛондондагилар Скрипалларга суиқасд қилиш ортида Кремль турганлиги, чунки “Новичок” жанговор заҳари СССРда ишлаб чиқарилганини баён қилишди. Москва бу айбловларни инкор қилиб келмоқда.


«Вояга етмаган шахсларни сўроқ қилишнинг алоҳида тартиби бор, шуларга риоя этиш керак» — ҳуқуқшунос\n«Адолат» миллий ҳуқуқий ахборот маркази директори Фурқат Тожиев Kun.uz’га берган интервьюсида Пахтачи туманидаги масжидда вояга етмаган болани сўроқ қилган ИИБ ходимларининг ҳаракатлари юзасидан фикр билдирди. II даражали адлия маслаҳатчиси Пахтачида ходимлар қонунларда белгиланган мажбуриятларини бажаришмаганини таъкидлади.\n«Ички ишлар органлари тўғрисида»ги қонунга кўра, ички ишлар идоралари ходимларининг ҳар қандай шахс билан савол-жавоб қилишга ҳаққи бор. Сўроқ қилишнинг ҳам тартиби бор. Энг аввало, ходим ўзини таништириши керак. Сўнгра сўроқ қилишдан мақсадини тушунтириши керак. Вояга етмаган шахсларни сўроқ қилишнинг алоҳида тартиби бор, шуларга риоя этиш керак.\nИчки ишлар органлари ходимлари профилактика мақсадида ҳар қандай шахснинг ҳужжатини сўрашга ёки савол-жавоб қилишга ҳақли. Лекин у даставвал фуқарога ўзини таништириши, ҳуқуқлари ва мажбуриятларини эслатиши, сўроқ қилишдан мақсадини айтиши керак. Фуқаро талаб қилганда хизмат гувоҳномаси кўрсатилиши керак», дейди Фурқат Тожиев.\nЭслатиб ўтамиз, ижтимоий тармоқларда Самарқанд вилоятидаги масжидлардан бирида ҳуқуқ-тартибот органлари ходимлари вояга етмаган болани сўроқ қилаётгани акс этган видео тарқалганди. Видеода ходимлар вояга етмаган боладан ким билан ва қачон келганини сўраб, унинг қўлидаги сумкани очиб текширади. ИИБ ходими боладан масжидда қандай дарс ўтказилаётгани бўйича маълумот олиш учун, саволлар беради. Видеотасвирда тасвирга олаётган шахс ва ходимлар тортишиб қолгани ҳам акс этган.\nСамарқанд вилояти ички ишлар бошқармаси ҳолат бўйича расмий муносабат билдириб, ҳолат 2021 йил 25 май куни Пахтачи туманида содир бўлганини маълум қилди. Баёнотда соат 20:30лар атрофида Пахтачи туманидаги Хўжа-Зиёвуддин жоме масжиди кўздан кечирилганида Х.А. исмли шахс 11 кишига диний ташкилот бошқаруви марказий органининг рухсатисиз, диний таълимотдан сабоқ бераётгани аниқлангани келтирилади. Баёнотда Х.А. махсус диний маълумотга эга бўлмагани, ундан сабоқ олаётганларнинг 5 нафари вояга етмаган шахс бўлгани алоҳида таъкидланади.\n«Ҳолат юзасидан Х.А.га нисбатан МЖтК нинг 241-моддаси билан маъмурий баённома расмийлаштирилиб, келгусида диний таълимотлардан сабоқ бериш нияти бўлса, махсус диний билимларни эгаллаб, қонунларга асосан, ваколатли диний органларнинг рухсати асосида фаолият кўрсатиши мумкинлиги тушунтирилган.\nИчки ишлар органлари ҳеч кимнинг диний билим олишини чекламайди. Юртимизда диний билим олиш учун барча зарурий шароитлар яратилган. Фақатгина қонунчиликка асосан, белгиланган меъёрларга амал қилиш сўралади.\nШу ўринда, фарзандларига диний билимларни ўргатмоқчи бўлган ота-оналарга мурожаат қилиб, диний таълимотни махсус диний муассасаларда, малакали мутахассислардан олишларини сўраб қоламиз», дейилади муносабатда.\nБироқ вилоят ИИБнинг расмий муносабатида вояга етмаган бола нима учун ота-онаси ёки васийлари иштирокисиз сўроққа тутилгани, холислар иштирокисиз унинг шахсий буюмлари тинтув қилингани хусусида изоҳ берилмаган.\n19:00 / 17.06.2022\nАбдуқодир Тошқулов — мафкуралашган таълим, рўмол бўйича ноқонуний талаб ва ётоқхоналар муаммоси ҳақида\n12:19 / 04.06.2022\nХалқаро диний эркинлик бўйича АҚШ ҳисоботи: Ўзбекистон ҳақида нималар дейилган?\nНокс Темз: Дин ва эътиқод эркинлигини ҳимоя қилишда саъй-ҳаракатларни бирлаштириш муҳим\n20:11 / 17.05.2022\n«Радикал оқимларга қўшилишнинг асосий омили диний эътиқод эмас» — Содиқ Сафоев


Уммати Муҳаммаддаги олов таъсир қилмаган инсон — KUKALDOSH.UZ\n24.11.2018 / - Ислом тарихи, Мақолалар, Янгиликлар\nШураҳбил ибн Муслим айтади: Каззоб Асвад ибн Қайс ал-Ансий Яманда пайғамбарликни даъво қилганда у Абу Муслим ал-Хавлонийга одам жўнатди. Абу Муслим унинг ёнига келгач, “Мен Аллоҳнинг Расули эканимга гувоҳлик берсанми” деди Абу Муслим: “Қабул қилмайман” дедилар. Асвад: “Муҳаммад Аллохнинг Расули эканига гувоҳлик берасанми” деди.\nАбу Муслим Мадинага етиб келгач, масжиднинг эшиги ёнида ўз уловларини чўктириб, бир устунга қараб намоз ўқий бошладилар. Шунда Умар розияллоҳу анҳу уни кўрдилар ва “сен қаердансан” дедилар .\n— Яман аҳлиданман\n— Эҳтимол Каззоб олов билан ёндирмоқчи бўлган киши сен бўлсанг керак?\n— У Абдуллоҳ ибн Суваб (ўзларидан шуҳратни кетказиш учун шундай дедилар, аслида бу ўзларининг исми)\n— Аллоҳни ўртага қўйиб қасам ичаман, сен ўша одаммисан?\n— Эй Аллоҳ! Ҳа!\nСўнг Умар розияллоҳу анҳу уни қучоқлаб олдилар ва йиғладилар. Уни Абу Бакр розияллоҳу анҳунинг ёнларига олиб бориб отирғиздилар. Шунда у зот: ”Муҳаммад соллаллоху алайҳи васалламнинг умматлари ичида менга Аллоҳнинг Халили Иброҳим алайҳиссаломга қилинган иш бошидан ўтган кишини кўрганимча менинг жонимни олмаган Аллоҳга ҳамдлар бўлсин” дедилар.\n(Бу қисса Имом Нававийнинг “Бўстонул орифин” китобида зикр қилинган)